05 июл 2022, Тошкент вақти: 11:07\nРоссия Соғлиқни сақлаш вазирлиги ушбу вакцинани 2020 йил августида рўйхатга олган эди.\nКоронавирусга қарши Россияда ишлаб чиқилган “Спутник V” вакцинасининг самараси 91,6 фоизни ташкил этди. Клиник синовнинг учинчи босқич хулосалари дунёнинг етакчи тиббиёт журнали - The Lancet’да сешанба куни чоп этилган.\nМустақил тадқиқотчилар томонидан ўрганилган бу хулосалар жаҳон ҳамжамиятида коронавирус пандемиясига қарши курашишда яна бир қурол пайдо бўлганини англатади, дейди олимлар.\n"“Спутник V” вакцинаси шошма - шошарлик, шаффоф бўлмаган ҳамда қоидаларга амал қилинмаган тарзда ишлаб чиқилаяпти, деб танқид қилинаётган эди. Лекин бу мақолада чоп этилган хулосалар пухта бўлиб, вакцина эмлашнинг илмий тамойилларини намойиш қилмоқда. Демак, яна бир вакцина коронавирусга қарши курашга қўшилди”, - дейди бу синовда иштирок этмаган Ридинг университетининг профессори Ян Жонс ва Лондон Гигиена ва тропик тиббиёт мактабининг профессори Полли Рой.\nИкки дозали вакцина клиник синовнинг учинчи босқичида 19,866 кўнгилли, жумладан, плацебо олган 5 мингга яқин одам текширилганда унинг самараси 91,4 фоизни ташкил этгани аниқланди. Бу ҳақида “Спутник V”ни ишлаб чиққан Гамалея номидаги Эпидемиология ва микробиология миллий тадқиқот марказининг ходими Денис Логунов The Lancet журналига маълум қилган.\nРоссия Соғлиқни сақлаш вазирлиги ушбу вакцинани 2020 йил августида рўйхатга олган эди. Ўшанда унинг дунёда биринчи бўлиб рўйхатга олинган коронавирусга қарши вакцина экани айтилганди. Совет Иттифоқи томонидан фазога илк бор учирилган сунъий йўлдош шарафига вакцина “Спутник V” деб номланган эди.\nРоссия учинчи босқич клиник синовларнинг маълумотларини аллақачон бир қатор давлатларнинг мутасаддиларига тақдим этган ҳамда вакцинани рўйхатга олиниш илтимоси билан Европа Иттифоқининг регуляторига мурожаат қилган.\nТадқиқот натижалари AstraZeneca ҳамда Pfizer ширкатлари коронавирусга қарши препаратни ишлаб чиқаришни камайтиришга мажбур бўлиши ортидан Европада вакцина тақчиллиги кузатилаётган бир пайтда чоп этилган. АҚШда ҳам вакцинани сақлаш билан боғлиқ муаммолар ва штатлараро мувофиқлаштиришнинг заифлиги деб эмлаш жараёни оқсамоқда.\nХитой вакцинаси синовида иштирок этадиган кўнгиллилар сони 9 минг нафарга етказилади\nЖССТ: COVAX дастури бўйича вакциналар шу ойдан тарқатила бошланиши мумкин


Партия сафига янги аъзолар қабул қилинди | Ўзбекистон Халқ демократик партияси\n2021-12-25 17:38:29 425\nТарафдорлар ва партия аъзолари сонини кўпайтириш ҳар бир сиёсий партиянинг асосий мақсадларидан ҳисобланади. Бу борада Ўзбекистон Халқ демократик партияси қуйи ташкилотлари томонидан аниқ чора-тадбирлар амалга оширилмоқда.\nБу ҳақда гап кетганда Ўзбекистон ХДП Қарши ҳамда Чироқчи туман кенгашлари фаолиятини алоҳида таъкидлаш жоиз. Мазкур кенгашлар партия аъзолари сонини, жумладан, сафимизда хотин-қизлар сонини кўпайтиришга алоҳида эътибор қаратмоқда. Жумладан, Бошланғич партия ташкилотларида байрамолди тадбирлари ўтказилиб, партия сафига янги аъзолар қабул қилиняпти. Қабул қилинаётган аъзоларнинг аксарияти хотин-қизларни ташкил этмоқда.\nТадбирлар давомида фаол партия аъзолари бўлган хотин-қизларга Янги йил байрами муносабати билан эсдалик совғалари тақдим этилди ва аъзолик гувоҳномалари тантанали топширилди.


Ишчи гуруҳ ташрифидан сўнг тадбиркор муаммоси ҳал бўлди | O'zLiDeP\nИшчи гуруҳ ташрифидан сўнг тадбиркор муаммоси ҳал бўлди\nМуҳайё Исроилова шахрихонлик қўли гул чеварлардан. Атрофида шогирдлари кўп. Анчадан буён кичик трикотаж цеҳи ташкил қилиш ниятида юрганди. Мақсадини амалга ошириш учун етарли маблағи бўлмагани сабабли, мутасаддиларга имтиёзли кредит олишда мурожаат қилди.\nБироқ... югур-югур, кутишлардан чарчаб барига қўл силтади. Айни шундай вақтда O‘zLiDeP Сиёсий Кенгаши Ижроия қўмитаси ҳамда партия Андижон вилоят Кенгаши масъулларидан иборат ишчи гуруҳ унинг жонига оро кирди.\nМуаммосини тинглаган мутасаддиларимиз бундай ташаббусни астойдил қўллаб қувватладилар. Зарур ҳужжатлар қайта тикланиб, “Ҳамкорбанк”нинг Шаҳрихон туман филиалига топширилди. Қаттиқ назорат қилинган иш натижаси жуда тез намоён бўлди. “Ҳар бир оила – тадбиркор” дастури доирасида ажратилган 9 миллион сўмлик имтиёзли кредит эвазига қўшимча тикув машиналари харид қилинди.\n–Партия кўмагидан жуда миннатдорман, – дейди М.Исроилова. – Ҳозирда маҳалладаги вақтинча ишсиз юрган 5 нафар қизларни ёнимга олиб, аёлларнинг трикотаж либосларини тикиб, ички бозорга тақдим қиляпмиз. Мақсадимга эришишимда катта кўмак берган O‘zLiDeP ходимларидан, депутатларимиздан миннатдорман.\nТашрифдан кейин бундай хайрли ишлар овозаси тобора кенг қулоч ёймоқда.


Мусулмонларнинг ичларида, алҳамду лиллаҳ, уламоларимиз бор, яхши-яхши инсонлар, илмли, оқил, доно, инсофли, раҳму шафқатли инсонлар бор… Ўшаларга имконият бериладиган бўлса, улар қўлларидан келганча меҳнат қиладилар, ҳаракат қиладилар, мусулмонларни тинч-тотувлик билан яшашга кўндирадилар ва ўргата оладилар, иншоаллоҳ.\nОврўпо шароити ҳақиқатдан, айтганингиздек, бошқача. Бу ерда жуда кўп эркинликлар бор. Моддий жиҳатдан тўкин-сочинлиги бир ёқда турсин-ку, лекин маънавий, ҳуқуқий, сиёсий жиҳатдан ҳам у ерда эркинликларнинг қандай тақдим этилгани, албатта, ибратли ҳолат.\nСиз мавжуд қонунларга хилоф келмаган ҳолда, бемалол ўзингизнинг динингизга амал қиласиз, хоҳланг ташкилот тузасиз, хоҳланг партия тузинг, хоҳланг мадраса очинг, масжид очинг, болаларни ўқитинг, “Қуръон”га ўқитинг, “Ҳадис” ўқитинг, бемалол.\nБу нарсанинг инсонларнинг онгги билан боғлиқ жиҳати ҳам бор. Яъни, давлат тепасида ўтирган, сиёсат юритаётган инсонларнинг онгига, уларнинг тушунчаси, аҳлоқи, уларнинг қалби, ниятлари, мақсадларига, демак, боғлиқ нарсалар…\nБу ерда қайси миллат бўлса ҳам, ҳаммаси ўзининг урфу одатларига бемалол риоя қилади. Бу ердаги ҳукуматлар қайтага ўзлари айтиб турадилар: “Сизлар ўз тилингизни сақлашингиз керак, динингизни сақланг, урфу одатларингизни сақланг”, – деб. Ҳатто ўзингизнинг бир миллий марказингиз ёки исломий ташкилотингизни тузсангиз, бу ердаги ҳукумат шунга ёрдам беради, пул ажратади, сизни ҳар хил тадбирларга рағбатлантиради…\nҲозир биз тил ўрганаяпмиз ва шу билан бир қаторда, динимизни ҳам, алҳамду лиллаҳ, ўрганаяпмиз. Мана, фарзандларимизга, оила аъзоларимизга дарс бераяпмиз. Бундан ташқари, биз мана шу атрофдаги мусулмонларга ҳам дарс бераяпмиз, уларнинг кўпчилик фарзандлари, ўғил болалар, қизлар ва ҳаттоки катталар ҳам “Қуръон”дан сабоқ олишаяпти. Масжидга ва ҳам бизнинг уйимизга келиб, дарс олиб кетишаяпти.\nБиз турган жойларда ҳам қочқинларга муносабатлари жуда ўзгача. Ўзларининг фуқаролари билан баб-баробар, тенг кўришади. Илм беришади, ўзларининг тилларини ўргатишади, ана шу тилларини ўргансангиз, ўқиш даврингиз сиз учун меҳнат ҳисобига ёзилади ва улар сизни бемалол, етарлича маош билан таъминлайдилар. Бола-чақангиз нечта бўлишидан қатъи назар, оила-жонингиз неча киши бўлса ҳам, ҳаммасини етарли даражада маблағ билан таъминлашади. Демак, иқтисодий жиҳатдан бу ерда ҳеч қандай қийинчилик йўқ, алҳамду лиллаҳ! Халқнинг фаровонлигини ниҳоятда қадрлашади ва инсоннинг ҳуқуқлари – ҳам диний ва ҳам сиёсий ҳуқуқларини ниҳоятда ҳурмат қилишади…\nБу ерда ўзингизнинг Ватанингиз, туғилиб, ўсган юртингиздан олисда эканингиз ва дўст, ёру биродарларингиз, қавму қариндошларингиз, ота-онангиздан узоқда, фироқда эканингиз инсонга оғир бўлади, албатта. Қанчадан-қанча бизнинг биродарларимиз, шогирдларимиз ёки устозларимиз, яхши инсонлар қамоқхоналарда азоб чекаяптилар. Бундай нарсалар, албатта, инсонга тинчлик бермайди, унинг оромини ўғирлайди…\nИмконият берилганда, албатта, ҳамма қайтади. Лекин ҳозирги давлатни бошқараётган одамларнинг назаридаги, тушунчасидаги имконият – бу имконият эмас! Улар бугунги ҳолатни имконият дейишади, улар мусулмонларга катта нарсани бериб қўйганмиз, кенг имкониятларни яратиб берганмиз, шунга шукр қилишмаяпти, деб айтишади. Шунинг учун ҳам, имконият деганда, уни қандай тушунишга боғлиқ…\nМен Обидхон Собитхон ўғли 1958 йилда туғилганман. Тошкентда Ислом институтини битирганимдан кейин, “Тилла Шайх” жомеъ масжидида ноиби имом бўлиб ишладим. Сўнгра, “Тўхтабой” масжидига имом бўлиб ўтдим, 1991 йилдан 95-йил охиригича у ерда имом бўлиб ишладим.


Ўзбекистон мамлакатда бўлиш қоидаларини бузган хорижликларга белгиланган жарималар миқдорини 10 баробар қисқартирди\nЎзбекистон президенти Шавкат Мирзиёев 5 ноябр куни мамлакат Жиноят Кодекси ва Маъмурий жавобгарлик тўғрисидаги кодексга ўзгартишлар киритиш тўғрисидаги қонунни имзолади.\nЭндиликда Ўзбекистонда бўлиш қоидаларини бузган, биринчи навбатда рўйхатдан ўтмаган, рўйхати йўқхорижликлар, фуқароси бўлмаганларга белгиланган жарималар 10 баробар қисқартирилди, шунингдек, миграция қонунларини қайта бузганларга нисбатан жиноий жавобгарлик бекор қилинди. Янги қоидалар сайёҳлар билан бир қаторда, қариндошлариникига меҳмонга, ишлаш ва амалий иш билан келган қўшни мамлакат фуқароларига ҳам тааллуқли бўлади.\nҚайд қилинган қоидаларни бузган хорижликлар авваллари энг кам иш ҳақининг 50 баробаридан 100 баробаригача жарима тўлаши керак бўларди, бу ҳозир $67 ни ташкил қиларди. Энди эса жарималар ўн баробар камайтирилди ва энг кам иш ҳақининг 5 баробаридан 10 баробарни ташкил қилади.\nАвваллари Ўзбекистонда хорижликларни регистрациядан ўтказиш қоидалари Марказий Осиё мамлакатлари орасидаги энг мураккаби эди. Хорижлик, жумладан турист мамлакатга келиши билан уч кун мобайнида маҳаллий милицияда рўйхатдан ўтиши керак бўларди. Шу билан бирга меҳмонларнинг Ўзбекистонда жисмоний шахсларнинг манзилида, ҳатто яқин қариндош бўлишларига қарамай, рўйхатдан ўтиши тақиқланган эди. Ўтган йилнинг ёзида мамлакатга бир ой муддатга келувчи хорижликларнинг регистрация қилиниши билан боғлиқ қоидалар енгиллаштирилди, улар Emehmon тизими орқали электрон каналар билан рўйхатдан ўтишлари мумкин бўлди.\nБироқ, узоқ муддат мамлакатда яшаш учун хорижликлардан жуда кўп ҳужжатлар талаб қилинарди. Жумладан турар-жой эгасининг аризаси, турар-жойлар ҳужжатларининг асли; никоҳ, бола туғилгани, қариндошларининг ўлими тўғрисидаги ҳужжатларнинг асли, шунингдек, тегишли давлат идорасининг илтимосномаси тақдим қилинарди.


Ўзбекистон жаҳон чемпионатида биринчи ўринни эгаллади\nРоссиянинг Екатеринбург шаҳри мезбонлик қилган бокс бўйича жаҳон чемпионати якунига етди.\nКечанинг энг асосий жанги энг оғир вазн тоифасида (+91 кг) финалга чиққан ўзбекистонлик Баҳодир Жалолов ва қозоғистонлик Қамшибек Қонқабаев ўртасида кечди.\nЖанг якунида ҳакамлар бир овоздан ўзбекистонлик боксчи ғалабасини эълон қилишди ва Жалолов жаҳон чемпионатларидаги илк олтин медалини қўлга киритди.\nБундан ташқари, Жалолов ўзининг азалий рақиби билан ўзаро ҳисоб-китоб бўйича олдинга чиқиб олди. Бунгача мазкур боксчилар ўзаро 4 марта тўқнаш келишган ва ҳисоб 2:2 кўринишида турган эди.\nБаҳодир Жалолов турнирдаги иштирокини нимчорак финалда бошлаган ва дастлабки жангда украиналик Цонте Рогавани мағлуб этганди. У чорак финалда америкалик Ричард Торресни нокаутга учратди, ярим финалда россиялик Максим Бабанинга имконият қолдирмасдан финалга чиққанди.\nМусобақада жаҳоннинг 79 мамлакатидан 362 нафар спортчи совринли ўринлар учун кураш олиб борди. Улар қаторида ўзбекистонлик чарм қўлқоп усталари ҳам 8та вазн тоифасида баҳсларда иштирок этишди. Ўзбекистон терма жамоаси сафида Шаҳобиддин Зоиров (-52 кг), Миразизбек Мирзахалилов (-57 кг) ва Баҳодир Жалолов (+91 кг) олтин медални қўлга киритди. Дилшодбек Рўзметов (-81 кг) финалгача етиб борди ва кумуш медалга сазовор бўлди. Бобоусмон Батуров (-69 кг) эса бронза медали билан кифояланди.\nШу тариқа, Ўзбекистон бокс терма жамоаси турнирда 3та олтин, битта кумуш ва битта бронза медал олиб, турнирни биринчи ўринда якунлади.\nМезбон Россия терма жамоаси эса 3та олтин ва 1та бронза медаль билан иккинчи поғонадан ўрин олди. Қозоғистон (1та олтин, 1та кумуш ва 4та бронза) кучли учликни якунлаб берди.\nКейинги ўринларни Куба (1та олтин, 1та кумуш ва 1та бронза) ва Англия терма жамоалари (1та кумуш, 2та бронза) банд этишди.\nҚайд этиш керакки, бу турнирда Ўзбекистон бокс терма жамоаси жаҳон чемпионатлари тарихидаги энг яхши натижасини қайд этди. Ўзбекистонлик боксчилар 2017 йили Ҳамбургда бўлиб ўтган жаҳон чемпионатида 1та олтин, 2та кумуш ва 1та бронза олишганди. Тарихдаги энг яхши натижа эса 1999 йилги жаҳон чемпионатида қайд этилган, ўшанда АҚШнинг Ҳюстон шаҳри мезбонлик қилган турнирда Муҳаммадқодир Абдуллаев ва Ўткир Ҳайдаров олтин медалларни қўлга киритишганди, шунингдек Тўлқинбой Турғунов кумуш медал олганди.\nЖаҳон чемпионатларида медаль олган 16 спортчи пул мукофоти билан тақдирланди – Президент фармойиши\nСурхондарё вилояти ҳокими боксчи Баҳодир Жалоловга 200 млн сўм пул мукофоти топширди\nБаҳодир Жалолов ҳам финалда. Ўзбекистоннинг 4 нафар вакили олтин медал учун жанг қилади


Пандемиянинг ижобий томонлари ҳақида биласизми? - Халқ сўзи\n12:06 12 Август 2020 Жамият\nАвгуст ойида QVANT илмий-оммабоп ва амалий журналининг илк сони жамоатчилик эътиборига ҳавола этилди. QVANT – “question” (савол), “version” (версия), “analytics” (таҳлил), “news” (янгиликлар), “technologies” (технологиялар) сўзларидан олинган аббревиатура бўлиб, фан янгиликлари, энг сўнгги технологиялар, ихтиролар, илмий тадқиқотлар ҳамда Ўзбекистон ва бутун дунё тараққиётининг янги даври, инновациялар ва юртимизнинг илғор фикрловчи кишилари ҳақидаги мақолаларни ўзида жамлаган.\nЖурналнинг муқовасида тасвирланган ниқоб ва махсус кийим-кийган одамнинг суратидан нашр ҳозирги кунда энг долзарб мавзу – коронавирус пандемиясига бағишланиши англанилади. Аслида ҳам шундай. «Нокаут ёки нокдаун» сарлавҳали мақолада инсон фаолиятининг турли хил соҳаларига ва заминимиздаги ҳаётнинг умумий кўрсаткичларига пандемия таъсири ҳақида сўз кетади. Пандемиянинг меҳнат, туризм, нефть, молиявий бозорларга, ишлаб чиқаришга таъсири олимларимиз томонидан таҳлил қилинаркан, мақола орқали пандемиянинг ижобий томонлар ҳақида ҳам маълумотлар олишингиз мумкин.\nПандемиядан энг катта зарар кўрган соҳалардан бири – туризм. «Туризм ва инновациялар. Қандай ечим мавжуд?» мақоласида Ўзбекистон хусусий сайёҳлик ташкилотлари ассоциацияси фаолиятига назар ташланган. “VUCA-олам ва биз пандемия даврида” мақоласида эса бугунги кунда жамият олдида турган бош масала – мутлақо мавҳумлик шароитида масъулият билан ҳаракатланиш йўлини топиш ҳақида фикр юритилади. Журнал саҳифаларида, шунингдек, пандемия даври учун 6 тавсия ҳам берилган бўлиб, нашр ижодкорлари раҳбарлар ва ходимларнинг мазкур тавсияларга риоя қилиши корхонанинг янги шароитга мослашишига, салбий ҳолатларни четлаб ўтишга ёрдам беради, деб ҳисоблайдилар.\nIT бизнес учун ёки бизнес IT учун. Бу саксонинчи йиллар охирида иқтисодиёт бўйича Нобел мукофоти лауреати Роберт Соллоунинг машҳур жумласидир. Ҳақиқатан ҳам ахборот технологияларига киритилаётган инвестициялар иқтисодиётни кўтарилишига сабаб бўляптими, деган ғаройиб саволга жавобни айнан сарлавҳасига шу жумла олиб чиқилган мақоладан билиб оласиз.\nХалқаро молия ташкилотлари (ЖБ, ИТБ, ОТБ ва бошқалар)нинг қарз маблағлари ва грантлардан фойдаланишда коррупцияга йўл қўйилмаслик учун қандай чоралар кўрилади? Виждонсиз хатти-ҳаракатлари учун халқаро молиявий ташкилотлар томонидан лойиҳалардан четлатилганлар ичида юртимиз компаниялари ва ватандошларимиз борми? Бу ҳақда «Ғолиблик сари тўғри йўл» мақоласида маълумотлар оласиз. Бундан ташқари, коррупция ҳақида яна бир алоҳида материал берилган бўлиб, унда бу борада юртимизда амалга оширилаётган ишлар ва хорижий давлатлардаги мазкур жабҳада қилинган чора-тадбирлар қиёсий таққосланган.\nЎз навбатида мамлакатимизда ривожланаётган стартап-лойиҳаларни қўллаб-қувватлаш доирасида QVANT илмий-оммабоп журнали Ўзбекистон инновацион ривожланишининг бир қисмига айланиши кутилаётган энди иш бошлаган компаниялар ва ёш олимлар лойиҳаларини қўллаб қувватлаш мақсадида, уларнинг фаолияти ва эҳтиёжларига доир маълумотларни тақдим этган. Бу стартаплар ва олимларнинг лойиҳаларини ривожлантиришга ёрдам бериш истагидаги инвесторлар, бизнес-фаришталар учун фойдали маълумот бўлиши мумкин.\nЖурналнинг саҳифаларида жой олган яна бир мақола водород энергетикасига бағишланади. Унда «яшил водород»нинг афзалликлари, қўлланилиши ҳақида қизиқарли маълумотлар берилган.\nНашр COVID-19 коронавирусини аниқлаш учун тест тизимларини яратгани ва ишлаб чиқараётгани муносабати билан кейинги пайтларда тез-тез тилга олинаётган Инновацион ривожланиш вазирлиги ҳузуридаги Илғор технологиялар маркази фаолияти ҳақидаги мақола билан бошланган бўлса, ҳали пандемия ҳеч кимнинг ҳаёлида бўлмаган даврларда суратга олинган вирусларнинг бутун дунёда юқори тезлик билан тарқалиши ҳақидаги кинофильмлар обзори билан якунланади.\nХуллас, QVANT илмий журнали тадқиқотчилар ва олимлардан ҳаққоний, батафсил жавоблар тақдим этади. Унда сиз саволларингизга жавоблар топасиз, атроф-олам моҳиятини англайсиз, таҳлилчилар, ҳуқуқшунослар, иқтисодчилар, тиббиёт соҳаси вакиллари ва бошқа мутахассислар берган аниқ ахборот туфайли бўлажак воқеа-ҳодисаларни тахмин қила оласиз.\n106 саҳифали рангли журнал ўқувчини илм-фан оламига чорлайди. Уни қўлга киритолмаганлар шу ва бошқа кўплаб мақолалар билан нашрнинг веб-сайтида (qvant.uz) танишишлари мумкин.


28 сентябр 2020, Тошкент вақти: 16:41\nФарзандларини хусусий мактабга бера олмайдиган Тожикистонда ўрта даромадга эга ота-оналар учун рус тилидаги мактаблар иккинчи яхши танлов бўлиб қолмоқда (архив сурати)\nТожикистон парламенти келгуси уч йилда бешта рус мактаби қуриш тўғрисидаги битимни маъқуллади. Уларни асосан Россия ҳукумати молиялаштиради.\nУшбу қадам Тожикистон ҳокимият идоралари Москва билан қалин алоқа қилишга тайёр эканини ҳамда тожиклар ўртасида рус тилидаги таълимга талаб ортиб бораётганини кўрсатади.\n15 январда Душанбеда бўлиб ўтган парламент муҳокамаси чоғида таълим вазири ўринбосари Раҳматулло Мирбобоев ҳар бир мактаб камида 1200 ўқувчи ўқиши учун мўлжалланишини маълум қилди.\nМарказий Осиёнинг ушбу мамлакатида рус тилли аҳоли сони анча-мунча қисқариб кетди, чунки этник руслар сони 1979 йилдаги 395 000 кишидан 2010 йилда ўтказилган аҳолини рўйхатга олиш натижасига кўра 35 000 кишига тушиб қолгани маълум бўлди.\nБундан ташқари, янги рус тилидаги мактаблар учун ўқувчилар сони етарли бўлиши кутилмоқда.\nСўнгги йилларда шаҳарларда ҳам, қишлоқ жойларда ҳам рус тили ўқув тили бўлган ўқув юртларига талаб ортиб бормоқда.\nАйни дамда Тожикистонда 32 та таълим фақат рус тилида бериладиган мактаб бор, шулардан 10 таси сўнгги икки йилда ташкил этилди.\nТаълим аралаш тилларда ўқитиладиган ўнлаб мактабларда ўқувчилар тожик ва рус тилларида алоҳида-алоҳида ўқитилади.\nКенг тарқалган ишсизлик\nФарзандларини рус мактабларига бераётган тожик ота-оналар бу уларнинг Россия университетларида ўқиш имкониятини оширишини, Россияда яхши ҳақ тўланадиган ишли бўлишини айтмоқда.\nСобиқ совет республикалари орасида энг қашшоқ мамлакатлардан бири бўлган Тожикистонда ишсизлик даражаси ниҳоятда баланд. Октябрда ўртача маош 140 долларга тенг бўлган эди.\n‒ Катта ўғлим рус мактабига боради, ‒ дейди Суғд вилоятилик тўлиқ исмини айтишни истамаган педиатр Заҳро.\nУ кичик ўғли рус тилидаги мактабга кириш учун “айни пайтда тожик тилида” ўқиб, ўрин бўшашини кутиб турганини айтади.\n‒ Узоқ муддатли режага кўра, улар Россиянинг яшаш харажатлари унчалик қиммат бўлмаган шаҳарларида тиббиёт соҳасида таълим олиши керак, ‒ деди Заҳро. ‒ Фарзандларим тинмай ўқияпти, кимё ва физикадан қўшимча хусусий таълим оляпти.\nЗаҳро ҳам бошқа кўплаб тожиклар сингари Тожикистондаги рус тилли мактаблар сифатли таълим беришига ишонади.\nРус мактаблари Заҳро сингари даромади ўрта, фарзандларини ўрта мактабларга бера олмайдиган ота-оналар учун иккинчи энг яхши танловдир.\nЎнлаб хусусий, жумладан, инглиз тилли мактаблар бор, улар кўплаб синфдан ташқари сифатли таълим берадиган, кам ўқувчилар ўқитиладиган ва тажрибали ўқитувчилари бор ўқув муассасалари мақомига эга.\nТожикистонда рус тилли мактаблар очиш режаси 2018 йил сентябрида Тожикистон президенти Имомали Раҳмон билан унинг россиялик ҳамкасби Владимир Путин ўртасидаги учрашув чоғида муҳокама қилинган эди, дея хабар тарқатган эди Тожикистоннинг раҳбарининг расмий вебсайти.\nРаҳмон ҳар доим “стратегик ҳамкори” Россия билан яқин алоқада бўлиб келмоқда, у ерда юз минглаб тожик мигрантлари меҳнат қилмоқда.\nМигрантлар 2018 йилда мамлакатга жўнатган 2,5 миллиард долларга яқин пул мамлакат жами ички маҳсулотининг 1/3 қисмини ташкил этди ва у Тожикистондаги ижтимоий-иқтисодий барқарорликнинг муҳим омили ҳисобланади.\nЎз навбатида Россия Марказий Осиёни ўз таъсир доирасида ушлаб туришга ҳаракат қилиб келмоқда ҳамда рус тилидаги таълимни ва иқтисодий имкониятларни “юмшоқ куч” воситаси деб ҳисоблайди.\n2018 йил августидан бери аҳолиси деярли 8,9 миллион киши бўлган Тожикистонга Россия 100 нафар рус тили ўқутувчисини жўнатди ҳамда мамлакатнинг рус тилли мактабларини дарсликлар билан таъминламоқда.\nХабар қилинишича, ўқитувчилар маошининг аксариятини Россия таълим вазирлиги тўлаяпти.\nПутин 2019 йил 19 декабрда ўтказган йиллик матбуот конференциясида Марказий Осиёда кўпроқ рус тилидаги мактаблар очиш зарурлигини қайд этган эди.\nТожикистон таълим соҳаси мутасаддилари келгуси уч йилда пойтахт Душанбе, Хўжанд ва Турсунзода шаҳарларида, Бохтар, Кўлоб вилоятиларида 5 та рус тилли мактаб қурилажагини айтмоқда.


Урушда ҳақиқат бўлмайди... » Новости Узбекистана сегодня: nuz.uz\nНовости Узбекистана → Ўзбекистон → Урушда ҳақиқат бўлмайди...\n25-02-2020 11:47 0 691 Рейтинг2 Чоп этиш\nПапанай қишлоғидаги йиғи ...ёки менинг Афғонистон ҳақидаги илк тасаввурим\nЎшанда 1987 йил эди чамамда. Биз бир гуруҳ собиқ комсомол фаолларини Нурота туманининг Папанай қишлоғидан Афғонистонга ҳарбий хизматни ўташ учун борган ва жангда ҳалок бўлган бир аскарнинг дафн маросимидан кейин қабристонда ўтказилаётган “Советча мажлис” га олиб боришди. Марҳумнинг бўзлаб уввос солиб йиғлаётган жигарларини кўриб қалбим эзилиб кетган эди. Мажлис марҳум дафн этилгандан кейин иккинчи кунга тўғрилаб ташкил этилган шекилли, қабр бошида фарзанд доғида куйиб йиғлаётган онаизор ва марҳумнинг кўпчилик қариндошлари бор эди. Ўшанда афғон уруши қаерда рўй бераётгани, нима учун жанг бўлаётгани-ю, шаҳид кетган йигитларнинг гуноҳи нимада эканлигига ақлим етмаган. Аммо...фарзанд доғида куйиб йиғлаётган онанинг нолаларини кўриб,марҳумни ўлдирган душманлардан бир кун улғайиб, қасос олишни ният қилганман...\nНиҳоят мактабни тугаллаб Университетнинг журналистика факультетига ўқишга кирдим. Ўша пайтлар журналистика факультетига Афғонистон республикасидан келиб таҳсил олаётган талабалар билан суҳбатда бўлдим.Уларнигнг баъзилари оилали эди, баъзилари биз билан рус тилида чала-чулпа гаплашар эди. Уларнинг баъзилари Тошкентдаги тинчликдан завқланиб яшаса ,баъзиларида аламзада муносабат ҳам бор эди. Биздан 3 курс юқорида ўқийдиган истеъдодли ёзувчи Қўчқор Норқобилнинг ўша пайтдаги даврий нашрларнинг деярли ҳар бирида Афғонистон жанги ҳақидаги ёниқ қалб билан ёзилган мақолаларини берилиб ўқирдик. Эндиликда менинг Афғонистон ҳақидаги тасаввурларим бошқача,кенгроқ, аммо аянчли эди.\nҲаётни жим кузатиб бўлмайди\nЖиззах вилоятининг Мирзачўл туманида айни вақтда 44 нафар афғон уруши қатнашчилари бор. Улар 1979 йилдан дастлаб, Афғон урушига чақирилган ва урушнинг охирги кунларигача қатнашган ,баъзилари соғлом,баъзилар иногиронлик билан урушдан қайтган инсонлар-дейди, Мирзачўл тумани”Ветеран”жангчи фахрий ва ногиронлари бўлими бошлиғи Аваз Ўлжаев. Аъзоларимиз ёши тури тоифада. Фаолиятимиз асосан Вазирлар Маҳкаамсининг 2014 йил 19 мартдаги “Ўзбекистон жангчи фахрийлар байналминалчилар бирлашмаси фаолият ва моддий техник базасини такомиллаштириш тўғрисида”ги баённомасига кўра, ҳар йили режа асосида иш олиб борамиз. Мавжуд 20 та умумтаълим мактаби, 14 мактабгача таълим муассасаларида, коллежларда, мавжуд барча маҳаллаларда доимий тарзда учрашувлар ўтказиб борамиз. Яқинда 45 нафар мактабгача таълим муассасаларида болажонлар учун расм чизиш дафтари ва ўқув қуроллари совға қилдик. 42 ёшида ҳаётдан кўз юмган афғон уруши қатнашчиси марҳум Шомурод Эргашев оила аъзоларинг ҳолидан хабар олиб, хотира турнири ўтказиб, спорт мусобақасида ғолибликни қўлга киритган ўқувчиларга совға-саломлар улашдик. Аввало ёшларимиз биз кўрган жангу азобларни кўрмасин, улар ҳар жиҳатдан баркамол, жисмоний ва маънавий етук бўлиб воляга етишсин.\nЮртимизда бўлаётган ўзгаришларни кўриб, биз ҳам шу юрт учун, унинг равнақи учун ҳисса қўшгимиз келади. Уруш кўрган одам ҳаётни тинч кузата олмайди. Аммо, қалбда эзгулик бўлса, инсон яхшиликка қўл ургиси, ниманидир яратиш ишқи билан ёнаверади. Яқинда туманимизда музей ҳам ташкил этилаяпти, имкони бўлса унга афғон уруши қатнашчиларининг фотсуратлари, эсдаликларини қўйиш ниятимиз бор. Бу ташаббусимизни музей ташкилотчилари қўллаб-қувватлашларини истар эдик. Биз тарих саҳнасида турли сиёсий тўқнашувлар орқали рўй берган мудҳиш жанг иштирокчиларимиз. Аммо ...эндиликда инсоният уруш кўрмаслигини истасакда, ҳар қачон ва ҳар доим Ватан ҳимоясига шай туришимз, ҳушёр бўлишимиз даркор. Ўтган йили Мирзачўлдаги 1-умумтаълим мактабида таҳсил олган Россия қаҳрамони, Россия Давлат думаси депутати, Генерал полковник Владимир Анатольевич Шамановнинг туманимизга ташрифи ва биз собиқ афғон жангчилари билан алоҳида учрашуви бизнинг кўнглимизни кўтариб юборди.Туманимиздаги инсоният тарихидаги биринчи косманавт Юрий Гагарин ҳайкали пойида ҳар йили космонавтика кунига бағишлаб ўтказиладиган тадбирларда фаол қатнашамиз.\nХотиралар, хотиралар, хотиралар...\n“Афғон урушига чақирилганимда Самарқандда қурилиш институтини энди тугаллаб келган эдим дейди,-Аваз ака Ўлжаев. Афғонистоннинг Баграм шаҳрида разведкачи бўлиб 1,5 йил хизмат қилдим. Афғонистон билан боғлиқ хотираларни эслаш оғир. Аваало, биз тарихнинг оғриқли тўқнашувларига гувоҳи бўлдик. Жангда қанчалаб бегуноҳ инсонлар ўлиб кетди, қанчаси ногирон, майиб мажруҳ қайтди. Бугун уларнинг жамиятдаги аҳволи қандай? Улар кимга ва нимага хизмат қилди?..Бугун бу савол кўпчиликка зерикарлидай. Шу боис биз ҳам ҳаётдан узилиб қолмасдан Ўзбекистонга ёрдамимиз тегишини, истаймиз. Армиядан қайтиб келгач, кўп йиллар қурилишда ишладим.Чўл бағрида барпо этилган иншотлар қурилишига ҳисса қўшдим. Ҳозирда нафақага чиқдим. 5 фарзанд 7 невара кўрдим. Ҳаётимдан мамнунман. Афғонистон халқини бугунги 21 асрда ҳам урушдан озод ва тинч яшаши тарафдориман.”\n“Афғонистонда Ҳирот шаҳрида мотоўқчилар қисмида хизмат қилдим -дейди, яна бир суҳбатдошим Пардабой Бойзоқов. Мотоўқчилар зиммасига урушда энг маъсулиятли вазифа юкланади. Афғон жанги билан боғлиқ хотиралар эсимга тушса, ҳалигача ўзимга келолмайман. Сабаби у ерда ўлдирмасанг, ўлдиришади. Даҳшатли жангда Оллоҳнинг энг суйган бандаларигина омон қолишади. Афғонистон тоғлари ниғоятда баланд, унинг ортида ўз юртинг Ўзбекистон турганини ҳис этасан ва у ерга омон қайтишни хоҳлайсан. Жангдан яраланиб қайтгач, 3 маротаба Тошкентда, 5 маротаба Ленинградда операцияни бошдан кечирдим. Ҳозирда 2-гуруҳ ногирониман.”Ветеран” жангчи фахрий ва ногиронлар бўлими аъзолари билан турли учрашувларда фаол қатнашиб тураман. Назаримда бизнинг энг маънавий кўмакчиларимиз қалам аҳли .Абдурашид Нурмуродовнинг”Қонли йўргаклар”, Қўчқор Норқобилнинг”Дарё ортидаги йиғи” китобларини берилиб ўқиганман. Уларда жанг иштирокчиларининг ҳаёти тасвирланган, Холмуҳаммад Каримнинг шу мавзудаги китоби доимо ёнимзда туради.\nБир воқеани имкониятдан фойдаланиб айтмоқчиман.Уруш –йўқотиш, қурбонлар, эвазига рўй беради. Ўша пайтдаги фарзандлари Афғонистонга борган ота-оналарнинг аҳволини тасаввур қилинг. Бизга ҳарбий қисмда уйга хат ҳам ёзиш мумкин эмасди, сабаби кўп нарсалар сир тутиларди. Устимизга бизнинг бўйсунишимиз тўғрисида турли варақаларни самолётдан ташлаб кетишарди. Қоғоз топилмагач, ўшанинг орқасига уйга хат ёзганман. Хат уйга келгач, араб имлосига ўхшаб кетадиганг хатнинг орқасидаги ёзувни ўқиб беришни илтимос қилиб, қишлоқ мулласига олиб бориб беришибди. Мулла ҳам ақлли одам экан, хатдаги ёзувни тушунмасада, ўғлингиз тинч ва бардам экан, ҳеч ҳам хавотир олманг деб жавоб қайтарган экан. Истагим инсоният сира ҳам уруш кўрмасин. Дунёнинг файзи ва кўрки тинчликда биродарлар.”\nБу йил собиқ совет қўшинлариннинг Афғонистондан олиб чиқилганига 31 йил тўлади. Тарихда рўй берган бу фожиа азоблари ҳалигача уруш қатнашчиларини тинч қўймайди. Улар моддий ҳам маънавий ҳам биздан эътибор кутади.Суҳбатдошим айтганидай, дунёнинг файзи ва кўрки тинчликдандир. Уруш эса тўқнашувлар оқибатидир. Унинг синоатларини топишга кўп ҳолларда инсон ожизлик қилади. Севимли ёзувчимиз Ўткир Ҳошимов ёзганидай:”Уруш ҳақиқатнинг қиёфасини тескари қилиб қўяди...Урушда ҳақиқат бўлмайди” Чинданда, шундай.


Андижон шаҳар ҳокими ўқитувчиларни қандай сўкади? (тўплам)\n- Андижон шаҳар ҳокими ўқитувчиларни қандай сўкади? (видео)\n- ОСИЁ. Текебаев қамоқда ўтиради. 22 ноябрь. Қирғизистон Олий суди муҳолифатдаги сиёсатчи Омурбек Текебаевга нисбатан чиқарилган хукмни кучда қолдирди: 8 йил қамоқ. Қозоғистондаги турк лицейларнинг ўқитувчилари турк расмийларига топширишларидан хавфсирашмоқда ва улар Қозоғистонда сиёсий бошпана олишмаяпти. Россия Суриядаги ҳарбий амалиётни якунламоқда, қўшинлар тез орада олиб чиқилади. (видео)\n- «Меҳрибонлик дарси». Бишкекда меҳрибонлик дарси қандай ўтди. (видео)\n- "Уйга қайтсак биз қамоқxонага тушамиз": Қозоғистондаги турк лицейларнинг ўқитувчилари турк расмийларига топширишларидан хавфсирашмоқда. (Директ видеоси)\n- Алия АҚШда ширдак сотмоқда.Алия Раҳмон АҚШда таълим олди ва йирик корхонада менеджер бўлиб ишламоқда. Икки йил муқаддам у «Накта» брэндини ташкил қилди ва эндиликда АҚШ дўконларида Қирғизистоннинг ширдакларини сотмоқда. (Директ видеоси)\n- Сребреницада 8 минг мусулмонни отиш ҳақида буйруқ берган Ратко Младич Гаагада судланмоқда. (видео Настоящее время)\n- Раҳмонов ўқишлари: Тожикистон президентининг китоблари эндиликда радио орқали ўқилади. (Бугунги кун видеоси)\n- Қатл этилмасин, оқлансин! Оқ уйда икки куркани тирик қолдиришди. Бу паррандалар миллионта парранда орасидан танлаб олиниб Миннесотдан пойтахтга олиб келинди ва ҳатто оқшомда уларни ҳашаматли меҳмонхонага жойлаштиришди. Бу аньана қандай пайдо бўлган ва паррандалар ҳамиша ҳам тирик қолганми?(Бугунги кун видеоси)\n- Немис аскарларига шавқат қилган совет ёзувчилари. Россияда Янги Уренгойлик ўқувчи Николай Десятниченко нацизмни оқлашгани учун айбланмоқда. Германия Бундестагида чиқиш қилган ўқувчи ҳамма немис аскарлари ҳам жанг қилишни истамагани ва урушнинг барча қурбонлари раҳм-шавқатга лойиқ эканлигини айтди. (Директ видеоси)\n- "Маяк"нинг нозиқ жойи. Радиация тарқалгани борасида нима учун узоқ жим турилганини қандай тушинтириш мумкин. Настоящее Время (“Бугунги давр”) "Планета надежд"(“Умид сайёраси”) жамғармасининг собиқ раҳбаридан нима учун "Маяк"даги ҳодиса ҳақида энди гапирилаётгани ҳақида сўради. (Директ видеоси)\n- Майдандаги ҳалок бўлганлар хотираси. (фотогалерея)\n- Ҳафтанинг энг ёрқин Қрим фотосуратлари. (фотогалерея)


Трамп хавфсизликни таъминлаш учун Вашингтонда фавқулодда вазият режимини жорий қилди\nАҚШ президенти Доналд Трамп Оқ уйнинг янги раҳбари Жо Байденнинг инаугурацияси муносабати билан тартибни сақлаш учун Вашингтонда фавқулодда вазият режимини жорий қилди ва АҚШ пойтахтига қўшимча кучларни жўнатишни буюрди.\nФавқулодда чоралар 11 январдан 24 январгача амал қилади. Байденнинг инаугурацияси 20 январда бўлиб ўтади.\nТаъкидланишича, фавқулодда вазият билан боғлиқ харажатлар тўлиқ федерал бюджетдан қопланади.\nПрезидент буйруғига кўра, ички хавфсизлик вазирлиги фавқулодда ҳодисалар ҳолатида ёрдам кўрсатиш учун барча саъй-ҳаракатларни мувофиқлаштиради.\nАввалроқ АҚШ мудофаа вазирлигининг миллий гвардия бошқармаси раҳбари Дениэл Хокансон Байденнинг инаугурацияси куни Вашингтонга миллий гвардиянинг 15 минг ходими жалб қилинишини маълум қилганди.\nАввалроқ Вашингтоннинг маҳаллий маъмурияти шаҳарда фавқулодда вазият режимини киритганди. Вашингтон раҳбарияти АҚШ пойтахти зарурат юзасида қўшимча федерал кучлар билан таъминланиши учун Трампга фавқулодда вазият режимини киритиш илтимоси билан мурожаат қилган.\nВашингтонда фавқулодда вазият режими АҚШ президенти тарафдорлари Капитолийга бостириб кирганидан кейин 7 январда киритилганди. Ўшанда конгрессменлар ва сайланган президент Байден Трампни намойишчиларни исён кўтаришга гижгижлашда айблаганди. Капитолийга бостириб кириш ҳолати юзасидан ички террорчилик бўйича 25дан кўпроқ жиноий иш қўзғатилган.\nЯпонияда пандемия сабабли киритилган фавқулодда вазият бекор қилинди


Қирғизистонлик қардошларнинг Фарғонага саёҳати қандай кечди? - Халқ сўзи\nҚирғизистонлик қардошларнинг Фарғонага саёҳати қандай кечди?\n12:51 16 Сентябр 2020 Жамият\nФарғона вилояти ва қўшни Қирғизистоннинг чегарадош Баткен вилоятлари ўртасидаги дўстона муносабатлар тобора яхшиланиб бораётгани эътиборга сазовордир.\nБаткен вилоятида яшовчи бир гуруҳ нуронийларнинг Фарғонага амалга оширган навбатдаги саёҳати ҳам бир олам таассуротлар билан ўтди. Ташриф доирасида қардошларимиз Марғилон шаҳридаги вилоят Ҳунармандлар ва Рақамли технологиялар марказлари, «Ёдгорлик» корхонаси, Пур Сиддиқ мажумаси, Ислом Каримов номли вилоят Театр-концерт саройига мароқли саёҳат уюштиришди. «Олтин водий», «Экокерама» сингари замонавий корхоналар фаолияти билан яқиндан танишишди.\n— Ўзим Риштон туманида туғилганман,-дейди Абдусалом ота Қўлдошев. — Тақдир тақозосига кўра салкам 40 йилдан буён Қирғизистонда яшайман. Бугун деярли 40 йил кўришмаган риштонлик болалик дўстим Абдумутал Абдураҳимов билан кўришдик. Соғинчли дийдордан кўнгилларимиз яйради.


Тошкент метросида суратга олишга расман рухсат берилди - Фарғона.Ру ахборот агентлиги\nТошкент метросида суратга олишга расман рухсат берилди\n04.06.2018 16:31 msk\n1 июндан Тошкент метросида фото, видео тасвирга олишга расман рухсат берилди. «Тошкент метрополитенидан фойдаланиш тартиби» пунктига мана шундай қўшимча киритилди ва метро бекатлари ва вагонларга бу ҳақда ёзувлар пайдо бўлди, деб хабар беради «Газета.uz».\nТошкент метроси бекати. Afisha.uz сайти фотоси\n«Тартиб»нинг 5.11 пунктида метрода нафақат “кино, фотони суратга олиш”, балки “бошқа мобил воситаларида тасвирга олиш, магнитафон, қулоқчинли радиоприемник, мусиқа асбобларидан фойдаланиш” ҳам тақиқланганди.\nЎзбекистон президенти матбуот котиби Комил Алламжонов ва пре-зидент матбуот хизмати ҳузуридаги медиа-марказ бошлиғининг биринчи ўринбосари Бобур Усмонов. 24 май куни метронинг Навоий бекатида Repost.uz олган сурат.\n2018 йил февраль ойида президент Шавкат Мирзиёев қарорига изоҳ бераркан, ўша пайтдаги Давлат туризмни ривожлантириш қўмитасининг раиси Азиз Абдуҳакимов Тошкент метросида суратга олишга рухсат берилиши ҳақида гапирганди. Ҳужжатда туристлар “маълум руйхатга киритилган иншоатлардан ташқари” жамоат жойлари, бино ва қурилишни эркин суратга олишларига рухсат берилиши ҳақида сўз юритилади.\n«Метрода ҳам суратга олиш мумкин. Ҳеч қанақа муаммо бўлмайди. Бизнинг метро дунёдаги энг гўзал метро ҳисобланади. Биз уни реклама қилишимиз керак. Ҳозиргача мумкин эмасди, энди президент суратларга олишга рухсат берди», — деганди Абдуҳакимов.\nСуратга олиш тақиқланган жойлар рўйхати ҳозирча эълон қилинмаган.


Энг арзон iPhone 13 смартфони Galaxy камерафонидан устун келди: DxOMark рейтинги - Terabayt.Uz\niPhone 13 Pro билан бирга DxOMark iPhone 13 mini смартфоннинг камерасини ҳам синовдан ўтказди. Маълумки, iPhone 13 mini'нинг камералари iPhone 13'ники билан бир хил, демак натижа ҳам бир хил бўлиши керак.\nҚурилма камера тестидан 130 баллни қўлга киритди. Бу iPhone 12 Pro Max қайд этган натижа билан тенг бўлиб, смартфон умумий рейтингда ўн биринчи поғонани эгаллади. Буни кутилмаган натижа десак мубоғала бўлмайди, чунки iPhone 13 mini'да телефото камераси мавжуд эмас. Шунингдек, унинг асосий камераси iPhone 12 Pro Max'дан олинган.\nСурат сифати бўйича смартфон 138 балл йиғган, бу 12 Pro Max қайд этган натижа билан тенг. Зум имкониятлари бўйича iPhone 13 mini қурилмаси 55 баллни қўлга киритди. Бу iPhone 12 Pro Max қайд этган натижадан бироз пастроқ, олдинги авлод смартфони 68 балл тўплай олганди. Бироқ янги iPhone видеога олишда яхшироқ натижа қайд этиб, 117 баллни қўлга киритган. iPhone 12 Pro Max эса 113 баллни қайд этган эди.\nКамера тестида 130 баллни қўлга киритган iPhone 13 mini, 122 баллга эга бўлган iPhone 12 ҳамда iPhone 12 mini, шунингдек, 123 баллни қайд этган Galaxy S21 Ultra'дан устун келди.\nЎҚИНГ: DxOMark бирйўла иккита йўналишда рекорд ўрнатган янги «камерофонлар қироли»ни эълон қилди\n#айфон камера #DxOMark #Apple iPhone 13 mini


30.12.2018 10:17 0 1219\nКўчалар номини қайта номлашга аҳолининг шикоятлари сабаб бўлган. Шаҳардаги номсиз ёки бир хил номдаги кўчалар аҳолига қийинчилик туғдирган. Мисол учун, тез ёрдам, полиция чақиртириш ва шу каби вазиятларда қийинчиликлар юзага келган.\nОлмаотадаги 2,5 мингга яқин кўчанинг 349таси бир хил номларга эга бўлган. Шаҳарда Абай номли 12 та, Жабаев номли 13 та, Райимбек ботир номли 8 та ва шу каби номи бир хил кўчалар кўплаб учраган.\nИслом Каримов Олмаота кўча\nЖамият 08/05, 17:08


Тожикистон ва Қозоғистоннинг олий даражадаги музокаралари натижаси юзасидан матбуот учун баёнот\n2018 йил 14 март, Қозоғистон.\nҲурматли оммавий ахборот воситалари намояндалари!\nБиз бу ташрифга катта аҳамият берамиз.\nУнинг натижаларини жуда ижобий ва самарали ҳисоблаймиз.\nТомонлар замон тақозо қилган бир қатор икки томонлама ҳужжатларни имзолаган бӯлиб, улар ӯзаро муносабатларимиз ҳуқуқий базасини тӯлдирди.\nУлар кӯп қиррали ҳамкорликларимизнинг стратегик форматдаги қутбларини кенгайтиришга имкон яратади.\nЖорий йилда давлатларимиз ӯртасида дипломатик муносабатлар ӯрнатилганига йигирма беш йил тӯлди.\nӮтган вақт мобайнида мамлакатларимиз мустақилликнинг янги шароитида яратувчанлик ҳамкорлигининг катта тажрибасини қӯлга киритди.\nУшбу тажрибага таянган ҳолда, биз тожик-қозоқ муносабатлари бутун мажмуини икки мамлакат халқлари ва умуман, бутун минтақа манфаати йӯлида бундан кейин ҳам ривожлантириш тарафдоримиз.\nМамлакатларимиз стратегик шерикчилигини мустаҳкамлаш масаласига ҳамиша биринчи даражали аҳамият берамиз.\nШунинг учун икки томонлама муносабатларни ривожлантириш маслаалари кенг кӯлами бӯйича давлатлараро диалогни давом эттириш ташрифнинг муҳим қисми бӯлди.\nҚозоғистон бугун Тожикистон халқаро савдо-иқтисодий алоқалари тизимида етакчи мавқени эгаллайди.\nӮтган йили мамлакатларимиз ӯртасида икки томонлама маҳсулот айирбошлаш йигирма тӯрт фоизга ошиб, унинг ҳажми бӯйича Қозоғистон Тожикистоннинг савдо шериклари орасида иккинчи ӯринга кӯтарилди.\nБу борада биз иқтисодиётнинг турли соҳаларида ҳамкорликларимиз соҳаларини кенгайтириш масалаларини кӯриб чиқдик.\nИқтисодий ва сармоявий ҳамкорликлар узоқ муддатли шаклларини ривожлантириш, томонлар потенӣиалини ҳисобга олган ҳолда маҳсулотлар тӯлиқ тӯпламини кенгайтириш ҳақида гап кетди.\nИқтисодиётнинг саноат, энергетика, транспорт ва қишлоқ хӯжалиги каби базавий секторларида алоқаларимизни кенгайтириш савдо-иқтисодий муносабатларимизни сезиларли равишда ривожлантириш омилига айланиши мумкин эди.\nБӯлиб ӯтган сӯзлашувлар чоғида мамлакатларимизнинг сиёсий ва маданий-гуманитар соҳалардаги ҳамкорликлари ижобий ривожланаётганини таъкидладик.\nБиз Нурсултон Абишевич билан шерикчиликни бу йӯналишда ҳам сифат ва ҳам даража нуқтаи назаридан мустаҳкамлаш йӯлида олға ҳаракат қилиш ниятида қатъиймиз.\nДавлатлараро муносабатларнинг зикр этилган йӯналишларини муваффақиятли ривожлантирилиши кӯп жиҳатдан тожик-қозоқ ҳамкорликлари бутун мажмуининг келгусидаги тараққиёти билан боғлиқлиги борасида бир фикрдамиз.\nТожикистон ва Қозоғистон минтақавий ва минтақаларо жараёнларнинг муҳим иштирокчилари ҳисобланади.\nБиз Нурсултон Абишевич билан иккала томон ҳам аъзолари ҳисобланган БМТ, ЕХҲТ, ШҲТ, МДҲ, КХШТ ва кӯп қиррали ҳамкорликлар бошқа тузилмалари дорасида ҳамкорликларимиз потенӣиалини мустаҳкамлаш борасида сӯз юритдик.\nМинтақавий ва халқаро хусусиятга эга бӯлган масалалар юзасидан батафсил фикр алмашдик.\nМинтақа сув-энергетик захираларидан унумли фойдаланиш соҳасида келгусидаги ҳамкорликлар аҳамияти таъкидланди.\nТожикистон бу соҳада эришилган халқаро мажбуриятлар ва келишувлар тарафдори эканлигини тасдиқлайди.\nБиз сув муносабатлари барча йӯналишлари бӯйлаб минтақа мамлакатлари ӯртасида яқин ва конструктив ҳамкорликлар тарафдоримиз.\nХавфсизлик масаласи ҳам диққат марказимизда бӯлди.\nБиз глобал хатарлар ва таҳдидларга қарши кураш масалалари бӯйича турли форматдаги ҳамкорликларни давом эттириш ҳамда мустаҳкамлашдан манфаатдор эканлигимизни тасдиқладик.\nВаколатли органларимизнинг терроризм, экстремизм, наркотик моддалар ноқонуний савдоси ва трансмиллий уюшган жиноятчиликнинг бошқа шаклларига қарши кураш соҳасидаги ҳамкрликларини мустаҳкамлаш зарурати қайд қилинди.\nМамлакатларимиз умумий мавқега эга бӯлган Афғонистон муаммосини ҳам муҳокама этдик.\nБиз Афғонистонда тинчлик ва барқарорлик тикланишига ҳисса қӯшиш бӯйича бундан кейинги биргаликдаги ҳаракат борасида фикрлашдик.\nМаданий-гуманитар алоқаларни ривожлантириш масаласига тегишлича диққат қаратилди.\nМаориф ва илм, маданият, санъат, сайёҳлик ва икки томонни қизиқтирган бошқа соҳаларда ҳамкорликларни янада кенгайтириш муҳимлиги қайд қилинди.\nХалқлар яқинлашувида тожик ва қозоқ диаспоралари муҳим рол ӯйнайди.\nБу борада икки диаспоранинг ӯзига хослик, маънавий-маданий анъаналар, урф-одатлар ва она тилини сақлашу ривожлантириш ишида миллий маданий марказлари фаолияти учун икки мамлакат ҳудудида қулай шароитлар яратиш бӯйича келгусидаги биргаликдаги ҳаракатлар ҳақида сӯз юритдик.\nШу муносабат билан Қозоғистон томонининг Остона кӯчаларидан бирига тожик классик адабиёти асосчиси Абуабдуллоҳ Рӯдакий номини бериш тӯғрисидаги қарорини маъқуллаймиз.\nҚозоқ халқининг шарафли ӯғлонларига эҳтиром рамзи сифатида Тожикистон пойтахти кӯчаларидан бири буюк мутафаккир Абайнинг номи билан аталганини таъкидлашни истардим.\nДавлатлараро муносабатлар, энг аввало, расмий шахслар ёки оддий фуқаролар бӯлишидан қатъий назар, одамлар орасидаги алоқалар билан боғлиқдир.\nБу борада томонлар фуқароларининг бир-бири ҳудудида бӯлишлари тартиби тӯғрисида келишув имзоланиши аҳамиятини қайд қилишни истардим.\nЭнди фуқароларимиз ӯзаро сафарларида томонлар ҳудудида қайддан ӯтмасдан ӯттиз кунгача, қайддан ӯтган ҳолатда тӯқсон кунгача бӯлишлари мумкин.\nБугунги сӯзлашувлар якуни, шубҳасиз, мамлакатларимизнинг кӯзга кӯринарли стратегик шерикчилигига катта ва эзгу ишончлар билан қарашга имкон яратади.\nОстонага ҳар гал келганимда мамлакатингизнинг ктата ютуқларидан ҳайратга тушаман.\nҚозоғистон мустақиллик даврида ижтимоий-иқтисодий тараққиёт ва ӯз халқининг фаровонлигини мустаҳкамлашда катта ютуқларга эришди.\nҚозоғистоннинг бу барча ютуқларида унинг Пешвоси, менинг азаий дӯстим, катта тажриба ва нуфузга эга сиёсат ва давлат арбоби муҳтарам Нурсултон Абишевич Назарбоевнинг улкан ҳиссаси бор.\nСизнинг мамлакатларимиз ӯртасида дӯстона муносабатлар ва кӯп қиррали ҳамкорликлар мустаҳкамланишида ҳиссангиз ҳам катта.\nСиз бу жараённинг фаол тарафдори сифатида тожик-қозоқ муносабатларининг бунёдкорона тараққиётига доимий эътибор қаратасиз.\nБиз мамлакатларимиз ӯртасида эришилган муносабатлар даражасини юқори баҳолаймиз.\nФурсатдан фойдаланиб, Сизнинг бу йӯналишдаги саъй-ҳаракталарингиз, бизга доимий равишда кӯрсатаётган ёрдамингиз учун самимий миннатдорчилигимизни билдираман.\nСизни ӯзингизга қулай бӯлган ҳар қандай вақтда Тожикистон Республикасига таклиф қиламан.\nСизни Тожикистон заминида кӯришдан мамнун бӯламиз.\nҲурматли Нурсултон Абишевич, Сизга ва Сизнинг сиймонгизда Қозоғистон халқига илиқ истиқбол ва анъанавий қозоқ меҳмондорчилиги учун яна бир марта миннатдорчилик билдираман.


Маҳаллийчилик кимга керак эди? | Huquq Olami\n← Ислам Каримов – продукт русского коммунистического фундаментализма\nМен нима дейман-у, қўбизим нима дейди →\nPosted on Noyabr 29, 2012 | Leave a comment\nБу – одамларнинг тинкасини қуритадиган, бироқ бундай шароитда уларга қарши курашиш деярли имконсиз бўлган коррупция, порахўрлик, ошна-оғайничилик, маҳаллийчилик ва бошқа ижтимоий иллатларга кенг йўл очиб беришдан иборатгина эмас, бу –одамлар ҳаётида илгаридан катта, бироқ илм-фан, иқтисодий ривожланиш ва маънақият олдида асосий тўсиқ ролини ўйнаган маҳаллий тузилмалар, удумлар, анъаналар (ва б.) ҳамдир ва улар юқорида айтилган мақсадда ҳукумат томонидан кенг ишлатилади.\nЎзбекистонда, масалан, маҳаллий тузилмалар – “Маҳалла фуқаролари йиғини”, “Оқсоқоллар кенгаши”, “Элликбошилик”, “Хотин-қизлар кенгаши”, удумлар – “ош бериш”, “суннат тўйи қилиш”, “ўғил уйлантириш”, “қиз чиқариш”, “бешик тўйи қилиш”, “худойи оши бериш”, “гап-гаштак уюштириш”, “куёв-келин чалладиси”, анъаналар – “отамнинг чироғини ёқиб ўтиришим керак”, “элимнинг ичида бўлганим яхши”, “ўлганни ота-онасининг ёнига қўйиш лозим”, “ўз уйинг – ўлан тўшагинг”, “яхши қўшничилик қилиш” ва бошқалар ана шулар жумласидандир.\nФранцияда турли вилоятлар кўп бўлса-да, бироқ ҳеч ким бир-биридан “Сен қаерликсан?” деб сўрамайди. Буерда одамлар бир биридан “Қаерда туғилгансан?” деб сўраши мумкин, холос. Францияликлар мамлакатнинг қаери ўзига ёқса, ёки қаерда ўз касбига яраша яхши иш топса, ёки болалари қаерда яхшироқ билим олса, ҳеч иккиланмасдан ўша ёққа кўчиб кетаверадилар. Улар учун уй-жой масаласи, одатда, деярли қийинчилик туғдирмайди. Баъзан қўшнилар бир-бири билан танишишга ҳам улгурмаслиги мумкин. Бу давлатда маҳаллий тузилмалар фақат фуқаронинг “оғирини енгил” қилиш учун хизмат қилади, холос. Юқорида келтирилган Ўзбекистондаги удумлар ва анъаналар француз жамиятида ҳеч қандай шаклда учрамайди. Дабдабали тўйлар, соатлаб тавозеъланиб ошга келаётган меҳмонларни кутиш, исрофгарчилик умуман йўқ. Ривожланган мамлакатларнинг барчасида тартиб деярли бир хил. Французларнинг айтишича, бундан бир неча асрлар илгари айниқса қишлоқ шароитида қавм-қавм бўлиб яшаш урф бўлган экан. Бироқ ўртааср мутафаккирлари бу ҳаёт ривожланишга асосий тўсиқ, деб ҳисоблашган ва аҳолини эркин яшашга даъват қилишган.\nАфсус, совет турмуш тарзи қон-қонига сингиб кетган ўзбек мутафаккирлари мустақиллик даврида халқни эркинликка эмас, аксинча, азалдан сақланиб келаётган архаик (қадимги), биқиқ, ҳавоси айниган турмуш тарзини давом эттиришга даъват қилишди. Эсимда бор, 90-чи йиллар бошида Ўзбекистоннинг бош коммунистик газетаси “Совет Ўзбекистони”да тарих фанлари доктори, профессор Ҳамид Зиёевнинг “ОШ” деган мақоласи берилди. Бу газета ўша пайтлар энг катта форматда чиқарилар, мазкур мақола газетанинг ТЎЛИҚ бир саҳифасини эгаллаган, “ОШ” сўзини ташкил этувчи икки ҳарф баҳайбат катталикда саҳифaнинг қоқ ўртасига жойлаштирилган эди. Мақолада марҳум профессор “ош бериш” удумининг афзалликлари, унинг тарихи, маҳалла аҳлини бирлаштиришдаги аҳамиятини рангли бўёқлар билан ёзган эди.\nТез орада маҳалла ҳақида қонун қабул қилинди ва унга алоҳида статус (мақом) берилди. Совет давридаги “Қишлоқ кенгашлари” (сельсовет) “Қишлоқ фуқаролар йиғини”га айлантирилди, “Оқсоқол”, “Оқсоқоллар кенгаши” каби даққиюнусдан қолган тушунчалар ишлатила бошланди. Ҳар бир маҳаллада Миллий хавфсизлик хизмати ва милиция томонидан айғоқчи-хуфъялар (посбонлар) хизмати ташкил қилинди, уларнинг кўпчилиги давлатдан маош олиб турадиган бўлишди. Ҳукумат маҳаллани тўлиқ назорат қила бошлади. Колхозлар (қишлоқ жамоа хўжаликлари) ва маҳаллалар нодавлат ташкилотлари бўлган бўлсалар-да, совет даврида улар ҳам тўлиқ давлат назорати остида эди, бироқ мустақиллик йилларида назорат бир неча марта оширилди.\nЕб-ичиш, уй-рўзғор қилиш ва кийиниш инсон учун бирламчидир\nҲар бир инсон аввало биологик (жонли), иккинчи навбатда эса сиёсий-ижтимоий мавжудоддир. Биринчи навбатда у ўзи ва оиласининг биологик эҳтиёжларини – еб-ичиш, уй-жойли бўлиш ва кийинишни ўйлайди ва шу эҳтиёжларни таъминлашга ҳаракат қилади. Коммунистик жамият қуриш ғоясини ишлаб чиққан, XIX-асрнинг буюк файласуфларидан бўлган Карл Маркснинг кашфиётларидан бирини у шундай тушунтиради:\n“Ҳар бир инсон сиёсат, фан, санъат, дин ва бошқа соҳаларда шуғулланиш ҳолатида бўлиши учун у аввало ейиши, ичиши, уй-жойга эга бўлиши ва кийиниши лозим; демак, ҳаёт учун бевосита моддий ашъёларни ишлаб чиқариш ва шу туфайли халқнинг иқтисодий ривожланишининг ҳар бир мазкур поғонаси ёки даври шундай асосни ташкил қилади-ки, ундан давлат идоралари, ҳуқуқий тушунчалар, санъат ва ҳатто одамларнинг диний қарашлари ривожланади (юзага келади) ва улар айнан шу билан тушунтирилиши лозим – тескариси билан эмас”.\nЯъни, одам ҳаёт бўлиши (яшаши) учун у бевосита моддий ашъёлар (озиқ-овқат, уй-жой ва кийим-кечак) барпо қилишда қатнашиши керак. Одамларнинг бундай фаолияти халқнинг иқтисодий ривожланишининг турли поғона ёки даврини вужудга келтиради. Иқтисодий ривожланишнинг ҳар бир поғонаси (даври) эса давлат идоралари, ҳуқуқий тушунчалар, санъат, фан ва ҳатто одамларнинг диний қарашлари ривожланиши (юзага келиши) учун асос бўлади. Совет даврида одамлар бу аксиомани содда қилиб “аввал иқтисод, кейин сиёсат” дейишган. Бошқача айтганда, биологик ҳаёти таъминланмаган одам ҳақида гапиришнинг мазмуни йўқ, яъни унинг ҳаётининг маъноси ҳақида гапириш маънога эга эмас. Биологик ҳаёти таъминланган одамгина инсон ҳаётининг бошқа соҳалари (сиёсат, фан, санъат, дин ва ҳ.)да фаолият олиб бориши мумкин.\n1992 йил 8 декабрда қабул қилинган Ўзбекистон Конституциясини ишлаб чиққан мутахассислар негадир фуқароларнинг муносиб уй-жойга эга бўлиш ҳуқуқини давлатнинг асосий қонунига киритишни “унутиб” қўйишган. Яъни, эътибор қилинг, Ўзбекистон Республикасининг мустақиллик даврида қабул қилинган Конституциясида ҳар бир фуқарога муносиб уй-жойга эга бўлиш ҳуқуқи берилмаган. Фуқароларнинг ҳуқуқлари 24 – 42 моддаларда санаб берилган ва уларда “Шахсий ҳуқуқлар ва эркинликлар” (24-31 моддалар), “Сиёсий ҳуқуқлар” (32-35 моддалар), “Иқтисодий ва ижтимоий ҳуқуқлар” (36-42 моддалар) ичида “Муносиб уй-жойга эга бўлиш ҳуқуқи” йўқ. Францияда давлат кўчада юрган, муқим уй-жойи йўқ одам (бомж)лар, қочқинлар ҳамда бошқа шаҳардан иш билан келган, бироқ меҳмонхонада туришга маблағи кам бўлган одамлар учун тунаш уйлари (ночлежка) ташкил қилинган. Тунаш текин бўлган бу уйлар салкам меҳмонхоналардай шинам бўлиб, у ерда туновчилар ресторанлардан олиб келинадиган сифатли текин овқат билан таъминланадилар, мусулмонлар учун ҳалол овқатлар алоҳида олиб келинади.\nЎзбекистонда текин “ночлежка”-ку йўқ, фуқаро муносиб уй-жойга эга бўлиш ҳуқуқидан ҳам маҳрум қилинган. Нега? Тасодифми? Йўқ, тасодиф эмас! Юқорида кўрдик, ҳар бир инсон биологик мавжудод сифатида асосан учта нарсага муҳтождир: озиқ-овқат, уй-жой ва кийим-кечак. Уларнинг биринчиси инсон тирик бўлишининг асосидир, озиқ-овқат инсонга ҳар бир дақиқада зарур бўлиши мумкин, учинчиси эса инсонга фақат чиройли кўриниш учун эмас, балки, муҳимроғи, авратини яшириш, жамиятда хулқ-атвор меёрларини сақлаш учун ўта муҳимдир. Иккинчисичи? Совет даврининг маълум йилларидан бошлаб давлат шаҳарларда асосан кўпқаватли уй-жойлар қура бошлаган ва фуқароларга иш жойида навбатда туриш йўли билан квартиралар ажратилган. Бу қоида Ўзбекистонга ўхшаш республикаларга энг охирида кириб келган, совет давридан олдин аҳолига уй-жой қурилишининг давлат программаси бўлмаган – ҳамма уй-жойни ўз кучи ва ўз маблағига асосан ҳашар ёрдамида қурган. Ўзбекистонга ўхшаш республикаларда қишлоқларда ва шаҳар маҳаллаларида барча одамлар уй-жойни ўзлари қуришган. Ривожланган мамлакатларда уй-жойлар давлат томонидан ҳам, хусусий бизнес томонидан ҳам, одамларнинг ўз ташаббуси билан ҳам қурилса-да, мамлакат Конституцияси фуқароларни муносиб уй-жойга эга бўлиш ҳуқуқидан маҳрум этган эмас.\nАҳоли ҳаракати нима?\nРивожланган мамлакатларда ривожланиш асосининг бир бўлаги сифатида товар (маҳсулот)нинг эркин ҳаракати каби аҳолининг эркин ҳаракатига ҳам асосий омиллардан бири деб қаралади. Аҳолининг эркин ҳаракати, яъни инсоннинг мамлакатнинг ўзи истаган ҳудудида яшаш ва ишлаш ҳуқуқ-истаги сиёсий нуқтаи-назардан ҳам муҳим ва нияти тоза давлат раҳбарлари буни олқишлайдилар. Нияти бузуқ раҳбарларни эса аҳолининг эркин ҳаракати қаттиқ чўчитади. Ўзбекистондаги маҳалла институти ва одамларнинг уй-жойга эга бўлиш конституцион ҳуқуқининг бекор қилиниши моҳиятан аҳолининг эркин ҳаракати олдига қўйилган асосий тўсиқдир.\nҚизиқ бир факт. 1999 йил 16 февраль куни Тошкентда содир бўлган портлашлардан роппа-роса 15 кун илгари, яъни 1 февралда Тошкент ёпиқ шаҳар даражасига туширилди, бошқа ҳудудлардан келган фуқароларни пропискага қўймаслик, уларга шаҳардан уй-жой сотиб ололмаслик шартлари қонунчилик даражасида амалга оширилди, шаҳарга кириб-чиқиш кескин кучайтирилди, яъни аҳолининг эркин ҳаракатига чек қўйилди. Нима бу? Ҳукумат яқин орада портлашлар содир этилишини билганми ва олдиндан тайёргарлик кўрганми? Пойтахт шаҳарда бундай мудҳиш чекловларни жорий қилиш ҳукуматга нега керак бўлиб қолди? Жавоб: ҳукумат мазкур портлашларда камида ҳамкор бўлган, бироқ портлашлар ҳукуматнинг ўз ихтиёри ва қўли билан уюштирилгани ва амалга оширилгани ҳақида мутахассислар (мас., ҳарбий мутахассислар) ўша куннинг ўзидаёқ гапира бошлаган эди. Аслида мамлакат ҳудудлари ва пойтахт орасидаги аҳоли ҳаракатларини қонун билан чеклаш ва портлашлар ҳукуматнинг жамиятга ўтказаётган зулмини хас-пўшлаш, халқни яна бир бор қўрқитиб қўйиш ҳамда ўз жиноятларини бошқаларга ағдаришга қаратилган бўлган, чунки халқ норозилиги ва кўчага чиқишларининг энг таъсирлиси фақат пойтахтларда бўлиб келган.\nБир вазиятни қисқача тахлил қилайлик. Кимдир Ўзбекистоннинг А регионидан Б регионига кўчиб келиб ишламоқчи бўлса, у биринчи навбатда уй-жой масаласини ҳал қилиши керак. Ўзбекистонда Франциядагидек мурожаат қилган одамга уй-жой таклиф қиладиган ёки излаб қисқа муддат ичида топиб берадиган ташкилотлар йўқ. Уй-жой сотиб олишга маблағи етишмайди, уй-жой қуришга имконияти йўқ, бировникида ижарага туриш оғир. Бунақа ишни юзта одамдан биттаси ижобий ҳал этса ҳам Ўзбекистон учун катта кўрсаткич дейиш мумкин.\n1-Хулоса: Ўзбекистон ҳукумати аҳоли ҳаракати йўлига АТАЙЛАБ тўсиқ қўйиб келмоқда.\nБўлган воқеа: 2000-чи йиллар бошида Жиззах темирйўл вокзали ёнидаги бозорни кенгайтириш мақсадида унинг ёнидаги, унга туташ кичик бир маҳаллани бузишга қарор қилинган. У маҳалланинг барча аҳолиси 50-чи йилларда вокзал депоси ва бошқа корхоналарида ишлашга Ўзбекистоннинг бошқа бир ҳудудидан кўчириб келинган одамлар бўлиб, уйлари эса пастқам-пастқам ҳужралардан иборат экан. Оилаларга: “Кўчинглар, жойни бўшатинглар, бу ерда бозор қурилади, сизларга уй-жой берилмайди” деган талаб қўйилган. Жанжал, тўполон, “келгиндилар”нинг шикоятига ҳеч ким қулоқ солмайди. Шу жамоадан кимдир Ўзбекистон Инсон Ҳуқуқлари Жамиятига мурожаат қилди. Мен борсам даҳшатли вазият устидан чиқдим: бульдозер ишлаяпти, 2-3 та уйчалар бузиб ташланган, оилаларнинг уй анжомлари ер билан битта бўлиб ётибди, қий-чув, одамлар бақирган, бульдозер навбатдаги уйни бузишга бурилаяпти, …, “иш” бошида бозорқўм, ҳожи бобо, Ўзбекистон Қаҳрамони Зокир Олимов турибди.\nМен бульдозерни тўхтатдим. Менинг олдимга бозорқўм бошчилигида 5-6 одам келди (улар орасида милиция вакили ҳам бор эди) ва “жанг” бошланди. Мен ҳар эҳтимолга қарши “Уй-жой кодекси”ни олиб келган эдим. Маълум бўлди-ки, бозорқўм қўлида маҳаллани бузишга рухсат берувчи бирорта ҳукумат ҳужжати йўқ экан. Мен кодекс талабларини кўрсатдим ва бозорқўм устидан жиноят иши қўзғашни талаб қилиб прокуратурага шикоят ёзишимни айтганимдан кейин улар қайтиб кетишди. “Жанг” пайтида, ёнида ҳукумат вакили (милиция ходими) бўлишига қарамай, бозор вакили: “Бу келгиндилар ўз юртларига кетсин, улар бизга еттиёт бегона одамлар” дейишгача борди.(Тамом).\n2-Хулоса: Мамлакатнинг турли регионлари аҳолиси орасида зиддият бўлишидан Ўзбекистон ҳукумати МАНФААТДОР! Бу – аҳоли ҳаракати олдидаги тўсиқлардан биридир.\nМаҳаллийчиликдан қутилиб бўладими?\nЖавоб оддий: Маҳаллийчиликдан ҳукумат менфаатдор бўлар экан – қутилиб бўлмайди. Яна иккита мисол. Ўзбекистон ҳукумати коррупцияга қарши кураш бошлашини эълон қилди, халқаро антикоррупция ҳужжатларига имзо чекди, ҳатто коррупцияни давлат структураларидан йўқотиш учун “Миллий дастур” ишлаб чиқди ва бу муҳим ишни амалга оширишни … Бош прокуратурага топширди. Буюк масалчи И.А.Криловнинг “Деҳқон ва тулки” масалида бой деҳқон тулкига: “«Бу нима қилиқ – товуқларни ўғирлаш! Ҳамма сени қоралайди. Уят-ку, бу қилиғинг! Кел, қўй, ташла бу одатингни. Товуқларимни қўриқлашга менга ишга ўт. Ўғри тулкилар найранглари ҳаммадан кўра сенга маълум. Қорнинг ҳам тўқ, овқатинг ҳам ҳалол бўлади» дейилганидай ҳукумат коррупцияга қарши курашни мамлакатнинг энг ашаддий коррупциялашган органига топширди. Бош прокуратура коррупцияга қарши курашаяптими? Асло! Коррупцияга қарши кураш 5-10 та мулозимни қамаш билан олиб борилмайди, мулозимлар коррупцияга қўл ура олмайдиган тузумни шакллантириш билан олиб борилади!\nҚишлоқ хўжалигида болалар меҳнатидан безбетларча фойдаланаётгани учун Ўзбекистон ҳукуматини жаҳон жамоатчилиги қатор йиллардан бери қоралаб келаяпти. Бош вазир Ш.Мирзиёев уч йил давомида “Бўлди! Бу йил болалар пахта теримига жалб этилмайди!” деб қарор чиқаради. Бу йилги пахта болаларсиз териб олиндими? Ҳа, аксарият мактаб болалари пахта йиғим-теримига жалб қилинмади, бироқ мамлакат бўйлаб қатор мактаблар болалари бу ишга жалб қилинди. Пахтага чиқарилмаган болалар меҳнати ўқитувчилар ва бошқа касб эгаларининг мажбурий меҳнати билан алмаштирилди – икки 15 бир 30! Яна ўша хулоса: ҳукумат ўз фойдасига манфаатдор бўлиб турганда бундай ижтимоий иллатлар йўқолмайди.\nМақола бошида мен Ўзбекистон маҳаллаларида авж олган, бироқ одамларда қуллик, мутеълик, сохта обрў психологиясини шакллантираётган удумлар, анъаналар ва маҳаллий тузилмалар ҳақида ёздим. Ҳукумат бундан манфаатдор эканини исботлаб ўтириш шарт эмас. Ўзбек халқи маҳаллийчиликдан қутилишининг биринчи шарти ҳукумат бу манфаатдорликдан воз кечиши, хусусвн маҳалла ҳақидаги қонунни бекор қилиши, ва аҳолининг эркин ҳаракатига тўсқинлик қилувчи барча чекловларни олиб ташлаши лозимлигидир.\nАлбатта, бу билан иш тугамайди. Юқорида айтилган ислоҳот катта ариқдан оқаётган сув ён томонга бармоқдай катталигидаги трубкадан жилдираб оқизиб қўйилган сув кабидек, холос. Халқ ўз ташаббуси билан қутилиши лозим бўлган жиҳатлар ҳам бор. Мас., одамлар қўл-оёғи ва онгини занжирбанд қилиб турган зарарли удум ва анъаналардан воз кечиб, ривожланишнинг салмоқли ташкил этувчиларидан бири бўлган аҳолининг эркин ҳаракатини ташкил қилишлари керак.\nThis entry was posted in ДАВЛАТ ТЕРРОРИЗМИ, Толиб ЁҚУБОВнинг мақолалари. Bookmark the permalink.


Оқсаройга янги котиб келди\n10 апрел 2021, Тошкент вақти: 20:38\nЎзбекистон президенти Ислом Каримов бу гал ўзининг матбуот котиби қилиб журналистни эмас, сиёсатшуносни танлади.\nЎзбекистон президенти ўзига янги матбуот котиби тайинлади. Бу ҳақда 23 апрел куни Ислом Каримов фармони чиқди. Лекин янги котиб ҳозирча президент матбуот котиби вазифасини бажарувчи бўлиб турибди.\nПрезидентнинг навбатдаги матбуот котиби, журналистлардан эмас, балки дипломли сиёсатшунослардан бўлди.\nСиёсатшунослик фанлари номзоди Улуғбек Ҳасанов илгари Ўзбекистон Халқаро иқтисод ва дипломатия университетида геосиёсат фанидан дарс берган.\nУ Москва халқаро муносабатлар институтининг битирувчиси, 2004 йилда Москвада “Ўзбекистон республикасининг миллий манфаатлари ва Марказий Осиё минтақасида хавфсизлик муаммолари” мавзуида номзодлик диссертациясини ёқлаган.\nПрезидентнинг янги матбуот котиби Улуғбек Ҳасанов билан гаплашишнинг имкони бўлмади. Биринчи иш куни жуда тиғиз бўлган шекилли - уни ўз жойидан топа олмадик.\nУ билан бирга Халқаро иқтисод ва дипломатия университетида бирга ишлаган сиёсатшунос Фарҳод Толипов Улуғбек Ҳасанов ҳақида шундай фикр билдирди:\n- Халқаро муносабатлар кафедрасида анчадан бери ишлаб келди. Истеъдодли ëш йигит. Рус, ўзбек, инглиз тилларини эркин даражада билади. Бир пайтлар турли лойиҳалар бўйича Америкага бориб ўқиб¸ ишлаб келган. Характери яхши¸ ëш, қизиқ бир йигит. Геополитика деган фанларда анча-мунча ишлаб тажриба орттирган, деб айтишим мумкин¸ дейди Фарҳод Толипов.\nФарҳод Толиповнинг айтишича, Улуғбек Ҳасанов дунёқараши кенг, ўзи ҳам анча либерал фикрлайдиган сиёсатшунослардан ҳисобланади:\n- Нисбатан қараганда¸ ҳар ҳолда менинг таниганим¸ анча-мунча либерал характери билан ажралиб турарди. Жуда ҳам бизларчалик очиқ¸ эркин деб ҳисобламасак ҳам, ҳар ҳолда, замонавий дунëқараши¸ замонавий характери билан ажралиб турарди. Унинг тайëргарлиги юқори даражада, деса бўлади. Зиëли йигит¸ дейди фарҳод Толипов.\nЎзбекистон президентининг матбуот котиблари аксарияти шу пайтгача журналистлар бўлган. Нега энди бу сафар Президент ўзига матбуот котибини сиёсатшунослардан танлади?\n- Мен биламан ҳозир юқори доираларда¸ давлат идораларида сиëсатшунослар сиëсатшунос сифатида ишлаб, ўзининг ҳиссасини қўшсин деганга ўхшаган ëндошув бор. Давлат кадрлари орасида сиëсатшуносларни кўпайтириш керак, деган талаб бўлганлигини эшитган эдим¸ дейди Фарҳод Толипов.\nАммо Фарҳод Толипов "Балки бу Ўзбекистон президенти девонининг, ҳукуматнинг сиёсатшуносларга бўлган эҳтиёжидир?" деган фикрга қўшилмаслигини айтади:\n- Менинг бунга бироз шубҳам бор. Агар ҳақиқатан ҳам шундай биз ўзгариш содир бўлганда эди¸ биз буни фақатгина битта мисолда кўрган бўлмас эдик. Бунинг мисоллари кўпроқ бўлар эди.\nДавлат идораларида ҳам¸ давлат идораларига яқин бўлган илмий-таҳлилий институтларда ҳам сиëсатшуносларга бўлган талаб кенг бўларди. Мен ҳозирча бундай тенденцияни сезмаяпман¸ дейди Фарҳод Толипов.\nЎзбекистон президенти матбуот котиби вазифасида ҳеч қайси бир номзод узоқ ишлай олмаган. Энг сўнгги матбуот котиби Беруний Олимов шу йилнинг март ойида вазифасидан бўшатилган эди.


Тошкент вилоятида 1 ҳафтада 41та жиноят фош этилди\n09:06 / 14.07.2017\nТошкент вилояти ҳудудида 2017 йил 7-13 июль кунига қадар 45 та жиноят содир этилди. Шундан: 1 та қасддан одам ўлдиришга суиқасд, 2 та қасддан оғир шикаст етказиш, 9 та ўғирлик, 1 та фирибгарлик, 4 та гиёхвандлик, 1 та иқтисодий ва 27 та бошқа турдаги жиноятларни ташкил қилади. Бу ҳақда вилоят ИИБда бўлиб ўтган матбуот брифингида маълум қилинди.\nСодир этилган жами 45 та жиноятнинг 41 таси "изи йўқолмасдан" фош этилган ва тезкор-тергов ҳаракатлари олиб борилмоқда, фош этилмаган 4 та ўғирлик жиноятлари бўйича айбдорларни қидириб топиш ва уларни қонун доирасида жавобгарликка тортиш борасида барча тергов ва тезкор чоралар кўрилмоқда.\nҲафта давомида қидирувда юрган 20 нафар шахслар ушланди.\nИлгари содир этилиб, очилмаган 4 та жиноят фош этилди. Шундан, 3 та ўғирлик, 1 та безорилик жиноятларидир.\nХусусан, шу йилнинг 31 март куни Ангрен шаҳрида яшовчи, вақтинча ишсиз М.М. Ангрен шаҳар ИИБга мурожаат қилиб, жорий йилнинг 31 март кунига ўтар кечаси номаълум шахс уйда ҳеч ким йўқлигидан фойдаланиб, уйи қўйхонасидан умумий нархи тахминан 3 ярим млн сўм бўлган 7 бош қўйини ўғирлаганини маълум қилган.\nОлиб борилган тезкор чора-тадбирлар натижасида ушбу жиноятни Ангрен шаҳрида яшовчи, вақтинча ишсиз А.А., О.А. ва Ш.М.лар содир этганлиги аниқланиб, ушланди.\n4 июль куни Пискент туманида яшовчи, уй бекаси У.С. мурожаат қилиб жорий йилнинг 3 июль кунига ўтар кечаси номаълум шахс ҳеч ким йўқлигидан фойдаланиб, , шу кўчада жойлашган “Ғофир-Агро” ф/х ер майдони четидан боғлаб қўйилган унга тегишли умумий нархи тахминан 6 млн сўм бўлган 3 бош қора молларини ўғирлаганлигини маълум қилган.\nОлиб борилган тезкор чора-тадбирлар натижасида ушбу жиноятни Олмалиқ шаҳрида яшовчи, вақтинча ишсиз С.Р. содир этганлиги аниқланиб, ушланди.\nАйни вақтда, уларга нисбатан ЖКнинг тегишли моддалари билан жиноий иш қўзғатилган.\nўғрилик Ангрен Олмалиқ\nДўконнинг томини тешиб, 18 млн сўмлик озиқ-овқат маҳсулотларини ўғирлаган шахс ушланди\nОлмалиқ шаҳрида ҳарбий-ватанпарварлик фестивали бўлиб ўтди


Ўзбекистон Сенати: Биздаги 40 фоиз кўприк ва йўл ўтказгичлар яроқсиз ҳолда эканлигини биласизми? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n14:32 - Ўзбекистон Сенати: Биздаги 40 фоиз кўприк ва йўл ўтказгичлар яроқсиз ҳолда эканлигини биласизми?\nЎзбекистон Республикаси Олий Мажлис Сенатининг ялпи мажлисида кўприк ва йўл ўтказгичларнинг ҳолати қониқарсиз деб баҳолангани маҳаллий ахборот воситаларида хабар қилинмоқда. Масалан, “Халқ сўзи” газетаси 29 май куни буни ёзган эди.\nХуллас, дейди “Ҳаракат” мухбири, бундай мисоллар сон-саноқсиз. Улар билан шуғуллансак, Ўзбекистон ҳам яшашга мосмаслиги ҳақида ёзишга тўғри келади.


Ўзбекистон аёллар тинчлиги ва хавфсизлиги бўйича дунёда нечанчи ўринда? | Qalampir.uz\nЎзбекистон аёллар тинчлиги ва хавфсизлиги бўйича дунёда нечанчи ўринда?\nЖамият\t23 Октябрь 2021 16:42 4977\nЎзбекистон Аёллар тинчлиги ва хавфсизлиги глобал индексида 170 та мамлакат ичидан 74-ўринни эгаллади. Рейтинг аёлларнинг хавфсизлиги, иш билан бандлилиги, уларнинг парламентдаги улуши, камситувчи нормалар сингари категориялар асосида тузилган.\nWPS Index’га кўра, 2021 йилда Ўзбекистонда аёлларнинг мактабда таълим олганлигининг ўртача давомийлиги 11,6 йилни ташкил этган. 2017 йилда ушбу кўрсаткич 11,2 бўлганлиги қайд этилган.\nИндексга асосан Ўзбекистонда аёлларнинг иш билан бандлилиги 48,7 фоизни, мобил телефондан фойдаланиши 76,5 фоизни ташкил этган.\nРейтингда қайд этилишича, Ўзбекистонда аёлларнинг молиявий мустақиллиги 2017 йилга нисбатан 8,4 фоизга пасайиб, 36 фоизни ташкил этган. 2017 йилга нисбатан парламентдаги аёллар улуши 16,4 фоиздан 28,7 фоизгача ошган.\nДискриминацион нормалар 32 фоизни ташкил этади. Аёлларга нисбатан ҳуқуқий дискриминациянинг йўқлиги 2017 йилга нисбатан 9,6 баллга кўтарилиб, 70,6 баллни ташкил этди.\nАёлларнинг жамоат хавфсизлигини қабул этиш кўрсаткичи ҳам шу вақт ичида 90,3 фоиздан 85,7 фоизгача пасайган.\nWPS Index’га кўра, аёлларнинг амалдаги жинсий шериги томонидан зўравонликка учраш кўрсаткичи 2021 йилда 7,3 фоизни ташкил қилган.\nМаълумот ўрнида, рейтингда биринчи ўринни Норвегия эгаллаган. Кучли бешталикка Финляндия, Исландия, Дания ва Люксембург якун ясаган. Афғонистон, Сурия, Яман, Покистон ва Ироқ аёллар учун энг хавфли давлатлар сифатида қайд этилган.\n15 Январь 22:19 133359\n15 Январь 22:39 66290\n16 Январь 18:38 61395\n15 Январь 08:25 40262\n15 Январь 19:09 38477


27 апрель куни Туркманистон ҳудудидан кириб келган кучли шамол Бухоро ва Навоий вилоятларига қаттиқ зарба берди. Табиий офат уйларнинг томини учирибгина қолмасдан, электр ва газ таъминоти линияларини ҳам узиб ташлаган.\nБухоро вилоятининг Туркманистон билан чегарадош Олот, Қоракўл ва Ромитан туманларида айниқса талафот катта бўлган. Шунингдек, Когон ва Шофиркон туманларида ҳам зарар кўрганлар бор.\nОлот тумани сари бор эканмиз, Қоракўл туманидан ўтувчи йўл устидаёқ кучли шамол оқибатларини кўриш мумкин эди — аксарият уйларнинг томи учиб кетган.\nОлотда эса буткул бошқача манзара устидан чиқдик. Бу ерда томига зарар етмаган уй қолмаганди ҳисоб.\nБиз Олотга борган 4 май куни қаттиқ ёмғир бошланиб қолди. Айрим уйларнинг томида ишлаётган усталар ҳам ишни вақтинчалик йиғиштиришга мажбур бўлишди.\nЁмғир кучайгандан кучая бошлади. Шамолдан азият кўрган маҳаллаларда бўлдик. Томи қайта ёпилишга улгурилмаган уйлардан чакка ўта бошлаган эди.\nЯна бир коттежда истиқомат қилаётган ёш оила давлат томонидан ёрдам сифатида тахта ва профнастил ажратилгани, бироқ усталар масаласида муаммо бўлиб турганини айтди. То устига вақтинча ташланган клеёнка ҳам уларни чакка ўтишидан сақлаб қололмади.\nБундай табиий офатни ҳеч ким кутмагани рост. Унинг оқибатлари жуда аянчли. Айниқса, Олот туманида. Шунинг учун офат оқибатларини бартараф этиш бўйича вилоят штаби шу туман марказидаги спорт мажмуасида жойлашган.\nМажмуа стадионида (президент Ш.Мирзиёев шу ерда маҳаллий аҳоли вакиллари билан учрашган эди) шифер, ойна, тахта каби қурилиш материаллари аҳолига рўйхат бўйича пайдар-пай тарқатилмоқда.\nДастлаб шу ерда аҳоли вакиллари билан гаплашиб турган Бухоро вилоят ҳокими ўринбосари — маҳалла ва оилани қўллаб-қувватлаш бошқармаси бошлиғи Йўлдош Жумаевга қилинаётган ишлар бўйича мурожаат қилдик.\nВилоят ҳокими ўринбосари Олот туманида 15 мингдан ортиқ оиланинг 1 миллион квадрат метрдан ортиқ том ёпма қисми тикланиши кераклиги айтиб ўтди. Шунингдек, талафот кўламига кўра, уч хил даража шакллантирилгани, Олот тумани ва Қоракўл туманининг бир қисми энг катта талафот кўргани сабабли биринчи навбатда шу ҳудудларга ёрдам берилаётганини маълум қилди. Айни пайтда табиий офат оқибатларидан тозалаш ишлари якунлангани, бунда маҳаллий аҳолининг ўзи, вилоятдаги кўнгилли ташкилотлар, ёшлардан иборат кўнгиллилар катта ёрдам бергани айтиб ўтилди.\nОлот тумани ҳокими Наргиза Неъматова билан туманда амалга оширилаётган ишлар ҳақида гаплашдик.\nҲоким аҳолининг кайфияти яхши экани, одамлар давлатнинг қўлловини ҳис қилиб туришганини айтиб, ҳозирча фақат Олот шаҳрида электр линиялари тиклангани, бошқа жойларга электр энергияси ҳануз узатилмагани ҳам тиклаш ишлари бироз секин боришига сабаб бўлаётганини айтиб ўтди. Чунки дурадгорлар ишлатадиган станок ва асбоблар электр токида ишлайди.\nҲозир Олотда том ёпадиган усталар етишмаётгани ҳам бор гап. Бу масалада вилоят ҳокими ўринбосари Й.Жумаев ишларни тезлаштириш учун 7та тумандан усталар жалб қилинаётгани, аҳолига усталар учун сарфланаётган пуллар ҳам ҳисоб-китоб билан қоплаб берилишини айтди.\nВилоятда табиий офатдан жабр кўрган катта-кичик саноат корхоналари ҳам бор. Масалан, Қоракўл туманида ишга туширилганига 2 кун бўлган, темир-бетон буюмлари тайёрлайдиган «AMIRZODA TRADE» МЧЖга қарашли корхона деворлари ва томи кучли шамолга дош бермасдан йиқилган. Тадбиркор Жасур Турдиевнинг 680 тонна цементи яроқсиз ҳолатга келиш хавфи остида қолган.\nУ банкдан олган кредитларини музлатиш, имкони бўлса моддий ёрдам берилишини сўрамоқда.\nЁш тадбиркор бу борада туман ҳокими Шерали Саломовга мурожаат қилганида ҳоким тадбиркорга ҳеч қандай ёрдам берилмаслигини маълум қилган. Бунга сабаб тадбиркор бошқа бир масалаларда (ҳали бу масалани ҳам алоҳида ўрганамиз ва ёритамиз — таҳр.) туман ҳокими устидан юқори инстанцияларга шикоят қилган экан.\n4 май куни Олотда ишлар бирмунча тўхтаб қолган эди. 5 май куни Қуёш чарақлаб чиқиб, ишлар яна жадаллаштирилди. Яъни, тез кунларда фалокат оқибатлари тўлиқ бартараф этилади.\nKun.uz таҳририятига Бухоро вилоятининг Когон, Шофиркон каби ҳудудларидан келаётган мурожаатларда одамлар ушбу туманларда ҳам шамолдан зарар кўрган хонадонлар борлиги, бироқ маҳаллий ҳокимлар ҳеч қандай ёрдам ажратилмагани боис, маҳалла раисларига одамларни тинчлантириб туриш вазифаси юклатилганини баён этишган.\nШунингдек, шу Олот туманида жабр кўрган аҳоли ўртасида тақсимланаётган қурилиш материалларининг саноғи ва ҳисобини юритишга маҳалла оқсоқоллари масъул қилиб белгилангани, айрим маҳаллаларда маҳалла раислари таниш-билишчиликка йўл қўйишаётганини билдиришган.\nБундай мурожаатлар Олот сафаридан қайтганимиздан кейин таҳририятга келиб тушди. Улар бўйича мутасаддиларнинг фикрини билишга улгурмадик. Ўйлаймизки, ушбу мақоладан сўнг Бухоро вилоятидаги мутасаддилар Олот ва Қоракўл туманларининг аҳолиси билан чегараланиб қолмасдан, қолган туманлардаги жабрдийдаларга ҳам эътибор қаратиб, вазиятни назоратга олишади ва ҳеч кимни норози қилишмайди.\nҚозоғистонда футбол учрашуви вақтида кучли шамол сабабли стадион томи майдон четига учиб тушди


ИСТАРАВШАНЛИКЛАРНИ ҚИЙНАЁТГАН МУАММОЛАР - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nИСТАРАВШАНЛИКЛАРНИ ҚИЙНАЁТГАН МУАММОЛАР\nЧоп этилган 22 Май 2014\tКӯришлар: 1136\nДавлат ҳокимияти Суғд вилояти ижроия органи масъуллари Истаравшан шаҳрида фуқароларни қабул қилди.\nҚабул кунида 225 нафар маҳаллий аҳоли ӯзларини қийнаётган масалалар билан вилоят раҳбари Абдураҳмон Қодирийга мурожаат этди.\nУшбу қабул давомида уй-жой қуриш учун ер олиш истаравшанликларни қийнаётган асосий муаммолардан эканлиги маълум бӯлди. Бу масала юзасидан 67 нафар маҳаллий аҳоли, ҳовли можароси билан эса 10 нафар истаравшанликлар мурожаат этди.\nНоҳия аҳлини ташвишга солаётган яна бир муаммо ичимлик ва экинларни суғориш учун сув танқислиги бӯлиб, Истаравшаннинг турли минтақаларидан ушбу масала билан мурожаат этганлар ҳам кӯпчилик эди.\nБундан ташқари, маориф соҳасидаги муаммоларни бартараф этиш, янги мактаб ё корхона қуриш учун ер ажратилишига ёрдам берилишини сӯраб мурожаат этганлар ҳам умумий мурожаат этганларнинг кӯзга кӯринарли қисмини ташкил этди. Шунингдек, уй-жой таъмири ва табобат учун кӯмак ҳамда ҳуқуқий ёрдам сӯраб мурожаат этганлар ҳам бӯлди.\nТаҳлиллар кӯрсатишича, қабул кунида фуқароларнинг вилоят раисига мурожаат этишига сабаб бӯлган аксарият муаммолар жамоатлар ва ноҳия маъмурияти сатҳида ҳал этилиши мумкин бӯлган масалалар ҳисобланади.\nҚабул сӯнгида вилоят раиси ноҳия масъулларини фуқаролар қабули ва мактублар фаолияти, умуман, арзу-шикоятларни ӯрганиб чиқиш борасидаги ишларини қониқарсиз дея баҳолади.\nМАОРИФЧИЛАР БИЛАН МУЛОҚОТ\nСуғд вилоят раиси Абдураҳмон Қодирий Арбоб қасрида вилоят шаҳру ноҳиялари маориф соҳаси ходимлари билан мулоқот ӯтказди.\nМулоқотда шаҳру ноҳиялар раислари, уларнинг соҳага оид ӯринбосарлари, маориф бӯлими бошлиқлари, мактаб директорлари, олий ӯқув юртлари ректорлари ва бошқа масъуллар иштирок этишди.\nВилоят раҳбари ӯз чиқишида мамлакат Президенти Эмомали Раҳмоннинг Олий Мажлисга йӯллаган паёмида маориф соҳасига алоҳида тӯхталиб ӯтганлигини эслатиб, соҳа мамлакат Ҳукуматининг доимий назорати остида бӯлиб, ҳукуматнинг ғамхӯрлиги йилдан-йилга ортиб бораётганлигини таъкидлади. Суғд вилояти ижроия органи ҳам маориф соҳасига катта эътибор қаратишда давом этишини айтиб ӯтди.\nШунингдек, йил бошидан бери вилоят маориф соҳасида қӯлга киритилган ютуқлар тӯғрисида ҳам алоҳида тӯхталди. Жумладан, мактабларни компютерлаштириш режасининг ортиғи билан бажарилгани, ӯрта маълумот билан дарс берувчи ӯқитувчилар сони 547 нафардан 353 нафарга камайгани ва мактабларнинг шахсий уйлар ҳамда вагонлардан тӯлиқ чиқарилганини таъкидлади.\nӮқувчилар ҳам йилдан-йилга фаоллашиб, турли беллашув, олимпиадаларда фахрли ӯринларни қӯлга киритаётганлиги асосий ютуқлардан эканлиги қайд этилди.\nМулоқот давомида маорифчилар вилоят раисига турли савол ва таклифлар билан мурожаат этди.\nЭнг яхши ӯқитувчи мукофотини ташкил этиш, ҳар йили 100 нафар ихтирочи-ижодкор ӯқитувчиларнинг фароғат масканида ҳордиқ чиқаришларини таъминлаш ва йил сӯнгида соҳа илғорларини рағбатлантириш таклифлари вилоят раҳбари томонидан яхши қабул қилинди.\nЗАМОНАВИЙ САНОАТ КОРХОНАЛАРИ\nЖорий йил охиригача вилоят марказида 20 та саноат корхоналари ишга туширилиши кутилмоқда.\nАйни пайтда Хӯжанд шаҳрида “Тажпет” ва “Нанотехнология” масъулияти чекланган ҳиссадорлик жамиятларида қурилиш ишлари жадал суръатда давом этмоқда.\n“Тажпет” масъулияти чекланган ҳиссадорлик жамияти ишлатилган елим идишларни қайта ишлаб, ундан сунъий ип тайёрлашга мӯлжалланган.\nАйни пайтда мазкур корхонада замонавий ускуналар ӯрнатилмоқда. Корхонани жиҳозлашда маҳаллий мутахассислар турк мутахассислари билан биргаликда фаолият юритмоқда. Ушбу корхона тӯлиқ ишга туширилганда йилига 20 тоннагача сунъий ип ишлаб чиқариш қудратига эга бӯлади.\nКорхона Миллий Бирлик байрами арафасида ишга туширилиши кутилмоқда.\nҚайд этиш лозимки, вилоят шаҳру ноҳияларида ишлатилган елим идишларни қабул қилиш нуқталари ташкил этиш ҳам режалаштирилмоқда.\n“Нанотехнология” масъулияти чекланган ҳиссадорлик жамияти эса, қурилиш маҳсулотлари ишлаб чиқаришга мӯлжалланган бӯлиб, вилоят ва Хӯжанд шаҳар ижроия органлари қӯллаб-қувватлаши билан қурилиши бошланганди. Бунинг учун 5 миллион сомоний ҳажмида маблағ ажратилиб, туркиялик мутахассислар билан ҳамкорликда бунёд этилмоқда. Бу ерда эшик-дераза, турли ҳажмли ғишт ва бошқа маҳсулотлар ишлаб чиқариш кӯзда тутилган.\nМазкур корхона қарийб бир гектар ерда бунёд этилиб, ишга туширилиши баробарида 100 нафар киши учун доимий иш жойи бунёд этилади.\nУшбу корхона ҳам Миллий Бирлик байрами арафасида ишга туширилиши кутилмоқда.\nБангладеш пойтахти Дакка шаҳрида футбол бўйича «Bangabandhu Gold Cup» халқаро турнири ниҳоясига етди.\nМусобақанинг ҳал қилувчи финал босқичида Фаластин ва Тожикистон терма жамоалари бош соврин учун майдонга тушди.\nУчрашувнинг асосий вақти ҳам, бош ҳакам томонидан қўшиб берилган вақт (овертайм)да ҳам ҳисоб очилмади.\nБугун: 23-01-2020 10:53:58


22:29 / 27.08.2018 | Даврон | 2327\nАссалому алайкум! Ҳурматли илм ахли, бизлар учун қилаётган хайрли ишларингиз учун кўплаб ташаккурлар изхор этган холда қуйидаги саволни йўлламоқчи эдим. Излаш хизматидан топа олмадим. Яқинда дўстлар билан Фарғона вилоятининг Шохимардон деган жойига бордик. Қайтишда бир зиёратгоҳ мени жуда ажаблантирди ва хайратландим. Яъни, зиёратгохнинг номи "Хазрати Али" деб номланади. У жойнинг шайхидан ростдан хам Али хазратларининг қабрими, деб сўрадим. Шайх жуда кўп маълумот айтди, далилар билан ва охирида яна кўнгилда хеч қандай шубха бўлмаслигини айтдилар. Мен тақводор дўстим билан бу хақда фикрлашсам, дўстим бизнинг юртимизда фақат битта сахобанинг қабри бор эканлиги, у хам бўлса Самарқандда бўлиши мумкинлигини айтди. Иккиланиб қолдим... Агарда сизларда бу хакда маълумот бўлса, илтимос кўмак беринглар. Билимсизлигим учун узур сўрайман. Аллоҳ илмларингизни янада зиёда қилсин.\n- Ва алайкум ассалом! Шайтон ва унинг дўстлари инсонларни адаштириш учун турли макр ҳийлаларни қилишади. Ўшалардан бири инсонларни соддалиги, илмсизлиги, дин ва унинг арбобларига ҳақиқатини билмасдан муҳаббат қилишларидан фойдаланишдир. Бу каби билса ҳазил билмаса чин қабилидаги зиёратгоҳлар жуда кўп. Ундан кўзланган мақсад халқни ширкка чақириш ва моддий фойда олиб қолишдир. Юртимизда ҳам бу каби зиёратгоҳлар жуда кўп. Самарқандда эса саҳобалардан Қусам ибн Аббос розияллоҳу анҳунинг қабрлари бор деган маълумот бор. Ундан бошқа бирорта саҳоба ҳақида қатъий маълумот йўқ. Ҳазрати Алийнинг қабрлари бўлиши ҳақида гап бўлиши мумкин эмас. Валлоҳу аълам!


Тимошенко коалицияси тарқаб кетди\nУкраина Бош вазири Юлия Тимошенконинг ўз лавозимида қолиш имкониятлари тобора камайиб бормоқда.\nУкраина президенти сайловида мағлубиятга учраган Юлия Тимошенко бош вазирлик лавозимини ҳам қўлдан бой бериш арафасида турибди. Верховная Раданинг Тимошенко раҳбарлигидаги етакчи коалицияси тарқаб кетди.\n450 ўринли Украина парламент спикери Володимир Литвин коалиция ҳануз етакчи эканлигини тасдиқлаш учун етарли овоз йиғилмаганини сешанба куни маълум қилар экан, мана бундай деди:\n- Украина Конституцияси ва парламент регламентига биноан парламент коалицияси ўз фаолиятини тўхтатганини эълон қиламан¸ деди Володимир Литвин.\nЮлия Тимошенко бошқариб келаётган коалиция 2008 йилнинг декабрида тузилган бўлиб, унга Юлия Тимошенко блоки, "Бизнинг Украина – Халқ мудофааси" ва Литвин блоки кирган эди.\nВолодимир Литвиннинг коалиция тарқаб кетгани тўғрисидаги баёноти бундан 5 йил олдин бўлиб ўтган сайловдан сўнг ҳокимият тепасига келган ғарбпараст сиёсатчилар – Зарғалдоқ инқилоби етакчиларига тунов кунги сайловдан кейин берилган сўнгги зарбадир.\n5 йил олдин президентликка номзод, москвапараст Виктор Янукович сайловда ғирромлик қилди, деб норози бўлган юз минглаб украиналик кўчаларга чиққан эди.\nАйни пайтда янги президент Виктор Янукович Тимошенконинг мағлубиятини ўз ғалабаси сифатида кўриб, парламентда коалициясини тузишни кўзламоқда.\nБироқ Януковични олдинда яна жанглар кутиб турганга ўхшайди. Тимошенко уни сайловда ғирромлик қилганликда, коалицияни тарқатиб юбориш учун депутатларга пора берганликда айбламоқда.\nСешанба куни қилган чиқиши чоғида Юлия Тимошенко Виктор Янукович ҳокимиятига қарши мамлакатдаги демократик кучларни бирлаштирмоқчи эканлиги тўғрисида баёнот берди.\n"Парламентдаги демократик коалиция бугун қонунга зид равишда тарқатилди", деди Тимошенко.\nЧоршанба куни парламентда Юлия Тимошенко етакчилигидаги ҳукуматга ишонч масаласи овозга қўйилиши кутилмоқда.\nАфтидан, натижа аниққа ўхшайди: ҳукуматни қолсин дейдиган депутатлар Тимошенко учун ижобий натижага эришиш учун етарли эмас.\nАгар ҳукумат ишонч қозонолмаса, Тимошенко Бош вазир лавозимини вақтинча ижро этувчи сифатида, Янукович янги коалиция тузгунича, қолиб туради.\nКонституцияда янги коалиция тузиш учун 30 кун вақт ажратилган. Агар шу вақт ичида коалиция шаклланмаса, Янукович президент сифатида парламентни тарқатиб юбориши ва янги парламент сайлови ўтказишни белгилаши мумкин.


ЖЖИEББ: маҳбусларни Ваҳдатдаги 1-қамоқдан янги колонияга ўтказиш бошланди (видео)\nТожикистонда пойтахтнинг 1-сонли ахлоқ тузатиш муассасаси маҳбуслари Ваҳдат шаҳрида жойлашган янги қамоқхонага кўчирилади. Мамлакат Адлия вазирлиги Жиноий жазоларни ижро этиш бош бошқармаси (ЖЖИEББ) маълумотларига кўра янги тузатиш муассасаси халқаро стандартларга жавоб беради.\nТожикистон Адлия вазирлиги ЖЖИEББ ходимининг Озоди радиосига айтишича, 14 июль куни маҳбусларни янги қамоқхона биносига ўтказиш бошланган. «Биз маҳкумларнинг қариндошларига келиб, нарсаларини ва идиш-товоқларини олиб кетишлари кераклигини айтдик. Шахсий нарсалар ва идиш-товоқларни маҳбусларга янги қамоқхонага кўчириш тугагандан кейингина қайтариб беришлари мумкин», — деди у.\nМаҳкум бўлган тожикистонлик адвокат Бузургмеҳр Ёровнинг онаси Хуриннисо Исхованинг Озоди радиосига айтишича, у 14 июль куни эрталаб ўғлининг нарсаларини 1-сонли ахлоқ тузатиш муассасасига олиб бориш учун кетган. Унинг сўзларига кўра, одамлар колония дарвозаси олдида маҳкум қариндошларининг музлатгичлари, идиш-товоқлари ва нарсаларини олиб кетишган.\nВаҳдатдаги янги қамоқхона биноси террористик жиноятлар учун судланганларга мўлжалланган. Ушбу ахлоқ тузатиш муассасасида маҳбуслар баракларда эмас, балки бир неча кишилик камераларда сақланади, дейилади ЖЖИEББ хабарида.\nҲозирда фақат 1-сонли ахлоқ тузатиш муассасасидаги маҳбуслар Ваҳдатга кўчирилади, тергов ҳибсхонасида ўтирганларнинг тақдири нима бўлади, ҳозирча номаълум. Адлия вазирлиги ЖЖИEББ раҳбари Мансуржон Умаров январь ойида Душанбеда бўлиб ўтган матбуот анжуманида ушбу иншоотда қурилиш ишлари якунланганлигини эълон қилди ва тергов ҳибсхонаси ҳанузгача мавжудлигини айтди.\nЭслатиб ўтамиз, сўнгги йилларда Тожикистон қамоқхоналарида иккита тартибсизликлар қайд этилган: биринчиси 2018 йил 7 ноябрда Хўжанддаги қаттиқ тартибли колонияда, иккинчиси 2019 йил 19 майда Ваҳдат шаҳридаги жазони ижро этиш колониясида. Иккала ҳодисада ҳам 50 киши ҳалок бўлди, расмийлар Исломий Давлат гуруҳини айблашди.\nХалқаро экспертларнинг фикрига кўра, тартибсизликларнинг асосий сабаби ҳибсхоналардаги оғир шароитлар ва қамоқхона ходимлари томонидан мунтазам равишда бузилишлардир.\nБугунги кунда Тожикистонда 19 та ижро этувчи муассасалар мавжуд бўлиб, улардан 13 таси ахлоқ тузатиш муассасалари ва 6 та қамоқ жойлари. Икки йил олдин, Тожикистон Конституциясининг 25 йиллигига тўғри келадиган амнистия арафасида 13000 га яқин маҳкумлар ахлоқ тузатиш муассасаларида сақланар эди. Амнистия бўйича Тожикистон колонияларидан етти минг маҳбус озод қилинди.


Бахтиёр Ҳайдаров. Тақдирни буюкликка улаган зот (2006) - www.ziyouz.uz\nБош саҳифа МатбуотҲозирги давр матбуотиБахтиёр Ҳайдаров. Тақдирни буюкликка улаган зот (2006)\nСобиқ совет армиясида хизмат қилганимда, қўшни қисмдаги бир тунгон йигити менга шундай деган эди:— Сен ҳам мусулмонсан, тўғрими? Мана, сен сержант бўлдинг. Мен бундан жуда хурсандман. Мусулмонлар ҳамма жойда яхши жиҳатлари билан ўрнак бўлишлари керак! Бизнинг аждодларимиз ҳар соҳада илғор, ҳарбийларимиз юксак жанговарлик қобилиятига эга бўлишган. Сен буларни ҳеч қачон унутма! Ўзинг уларга муносиб эканлигингни амалда исботлашинг керак! Қандай ёрдам керак бўлса, мен тайёрман…\nЎша пайтларда деярли нотаниш тунгон (дунган) миллатидаги сержантнинг дабдурустдан айтган бу сўзлари менга анчагина ғалати туюлганди. Чунки ўрус командирларимизнинг астойдил уқтиришларича, биз учун буюклик тимсоллари бутунлай бошқа нарсаларда намоён эди: яъни “шонли” Совет армиясининг қудрати ва КПССнинг буюк етакчилик салоҳиятида!\nТунгон йигити билан бўлган ўша суҳбатдан сўнг, унинг гаплари мағзини чақиш фурсати мен учун салкам 20 йилдан кейин етиб келди. Мана, ниҳоят, қўлимда Алихонтўра Соғуний ҳазратларининг “Туркистон қайғуси” китоби турибди.\nКитобни ўқиб, шундай тасаввурларга эга бўлдим: шу дунёда, кунчиқар томонда бир юрт бор. Уни аждодларимиз Шарқий Туркистон деб атаганлар. Ҳозир эса улуғ Чин таркибидаги бу юрт Шинжон Уйғур автоном ўлкаси деб номланади. Бу юртда сарҳадлари тўппа-тўғри осмонга туташиб кетган улуғ Юлдуз яйлови бор. Унинг таровати, таърифига тил ва қалам ожиз. Бу маскан аждодларимиз иштирокидаги жуда улуғ тарихий воқеаларга гувоҳ бўлган. Соҳибқирон бобомиз Амир Темур ҳазратлари салкам икки асрлик мўғул истибдодига худди шу жойга келиб барҳам берганлар.\nШарқий Туркистон бизнинг тарихимизда қандай ўрин тутади?\nТаниқли ёзувчи Абдуқаҳҳор Иброҳимовнинг “Ватан туйғуси” китобида ёзилишича, Соҳибқирон Амир Темур бобомиз Шарқий Туркистонни ёвлардан озод этиб, Ғарбий Туркистон билан бирлаштирган. Кейинроқ яна ёвлар босқинига учраган Шарқий Туркистонни 1822-1842 йилларда ҳукмронлик қилган Қўқон хони Муҳаммад Алихон ибн Умархон ўттиз минг кишилик лашкар билан бориб, манжур босқинчилари асоратидан қутқаради. Шу ғалабаси эвазига Муҳаммад Алихон “ғозий” унвонига мушарраф бўлган. Умуман, Туркистон тарихида бундай унвонни олган ҳукмдорлар бармоқ билан санарлидир. Ўз даврида Ватан тупроғини босқинчилардан тозалашда фавқулодда хизматлар кўрсатган Маҳмуд Ғазнавий, Амир Темур, Султон Ҳусайн (Бойқаро) ва Муҳаммад Алихон ибн Умархонлар юксак “ғозий” унвонига сазовор бўлишган.\nХуллас, Шарқий Туркистон — аждодларимиз юрти ёки Фитрат домла айтганидек, “туркликнинг муқаддас ўчоқларидан” биридир. Афсуски, бу ота юрт ҳақида жуда оз нарса биламиз. Деярли эсламаймиз ҳам. Бизнинг ҳавасли нигоҳларимиз ҳозир Ғарбга қадалган, ғарбона (аслида кўп жиҳатдан “ғарибона” деса ҳам бўлади!) ҳаёт кўзларимизни қамаштириб турибди.\nБуюк миллатдошимиз Алихонтўра Соғуний ҳам Шарқий Туркистон, умуман миллатимиз тарихида катта из қолдирган зотлардан биридир.\nАлихонтўра Соғунийнинг деярли бутун умри таъқиб остида ўтган. Чор маъмуриятининг ерли аҳолини мардикорликка олиш сиёсатига қарши чиққанлиги учун подшо махфий политсияси таъқибида бўлди. 1916 йил қўзғолони шафқатсизларча бостирилгач, сиёсий муҳожир бўлиб Қашқар (Хитой)га кетди. Кейин Шарқий Туркистон (Ғулжа шаҳри)га борди. Омма орасида ҳуррият ғояларини тарғиб қилганлиги сабабли 1937 йилда Хитой маъмурлари томонидан ҳибсга олиниб, умрбод қамоқ жазосига ҳукм этилган. 1941 йилда адлиявий тафтиш натижасида озод қилинди. 1944 йил 12 ноябрда Шарқий Туркистон жумҳурияти эълон қилиниб, Соғуний Муваққат инқилобий ҳукумат раислигига сайланди. Миллий қўшин ташаббускори бўлди ва унга қўмондон этиб тайинланди. (“Ўзбекистон миллий энтсиклопедияси”. 1-жилд.)\nАлихонтўра Соғуний — буюк маърифатпарвар алломаларимиздан. Аҳмад Донишнинг “Наводир-ул-вақое”, Дарвеш Али Чангийнинг “Мусиқа рисоласи”, шунингдек “Темур тузуклари” каби асарлар Соғуний ҳазратларининг таржимаси орқали халқимизга етиб борди. “Девони Соғуний” шеърий тўплами, “Шифо ул-илал” (“Хасталиклар давоси”), “Асосул ислом” (“Ислом асослари”), “Туркистон қайғуси” асарларининг ҳам муаллифидир. Айниқса, ислом оламида катта шуҳрат қозонган “Тарихи Муҳаммадий” асари орқали Алихонтўра Соғуний ҳазратларининг номи мангулик дафтарига ёзилганлиги шубҳасиз.\n“Бу дунё кофирларники, охират — мусулмонларники”, деган ақидани эшитганим бор эди. Лекин уни нотўғри англаб, бу дунёдан “етак силкиб”, узлатга чекинган ёшлар ҳам йўқ эмас. Аммо Алихонтўра Соғунийнинг ёзишича, аслида бунинг тамоман акси. Ҳазрат айтадиларки, “Қуръон ҳукмича, иймон-исломни билиб олгандан кейин ҳар бир мусулмонга ўз замонаси илмини ўқиб тушуниши ва замонавий ҳунарларни ўрганиши биринчи заруратдир”.\nАлихонтўра Соғуний Соҳибқирон Амир Темур номини ниҳоятда улуғ ҳурмат-еҳтиром билан тилга олади: “… бу жаҳон қаҳрамони, ислом оламининг улуғ қўмондони, буткул турк улусининг фахрланарлик буюк султони, Қуръондаги “Аллоҳга ва унинг пайғамбари Муҳаммадга ва ҳам ўзларингдан бўлган подшоҳларга итоат қилинглар”, деган Аллоҳ ҳукмича, Туркистон ва бошқа бўйсунган мамлакатларга ҳақиқий шаърий ва қонуний подшоҳ эканлиги шак-шубҳасиздир”.\nЕтмиш йилдан зиёд зўраки “еътиқод”дан сўнг “Ленин бова”нинг миси чиққач, “доҳий” сўзидан ҳам ихлосимиз қайтгандек эди. Алихонтўра Соғуний Соҳибқирон Амир Темур “улуғ доҳий” деб таърифлайдики, бунда “доҳий” сўзи ўз асл ўрнида ишлатилганини қалбан англаймиз. Фикримизни қувватлаш мақсадида, Абдулла Қодирийнинг “Ўтган кунлар” романида Амир Темурни “доҳий” деб таърифлаганини ҳам эслаш мумкин. Миллатимиз тарихида бошқа ҳеч бир зотга бундай таъриф берилмаган.\nКитоб мутоаласидан сўнг қуйидаги боқий ҳақиқатларга яна бир бор иқрор бўлдим:\n1. Тоза қалб билан Яратгандан астойдил сўрасанг, ниятларнинг албатта ижобат бўлиши:\nАлихонтўра Соғуний ҳазратлари ҳар қандай мушкул шароитда ҳам ҳукмдорлар ва “қўли узун” замона пешволаридан эмас, фақатгина Аллоҳдан мадад сўраганлар. Чунки, “Қуръон сўзи — Аллоҳ сўзидур. Аллоҳнинг айтишича, “Ҳар бир оғирлик орқасидан, албатта, енгиллик келгусидир”. Бир гал сафар чоғида йўлдоши билан навбатма-навбат дам олишади. Ҳамроҳига уйқу ғолиб келиб, қаровсиз қолган отларнинг арқони бўшалиб кетади… Қоронғу тун, тоғдаги тўқайзор ичидан қидирув беҳуда кетади. Шунда, “мен ўз одатимча дуога киришиб, “Солотан тунажжийно”ни ўқиш билан тонг оттирдим. Тонг отиши билан номозимизни ўқиб олгач, яна излашга киришдик. Кун кўтарилган чоғи эди. Чуқур сой бўйидаги тўқай ичидан “Ҳай, от буёқда экан!” деб йироқдан қичқирган йўлдошимнинг уни эшитилди. Шу билан бир зумда бошимиздан ғам тоғи кўтарилиб, бу каби қўрқинчлик ерларда сафар хатарларининг қайғулик, қоронғи туни қоплаган тутиқ кўнглимиз бир дамда очилди”.\n2. Пок имон соҳибининг турли бало-қазолардан омонликда бўлиши:\nПок имон соҳиби ўзига хос салобат ва нурли қиёфага эга бўлади. Сафар чоғида ҳибсга олинган Соғунийга аскар бошлиғи шундай дейди: “Сиз яхши киши кўринасиз, бизнинг қоидамиз бўйича гуноҳкорларни кечаси уйга қамаб, қўл-оёқларига занжир солишимиз керак эди, сизни кўриб бундай қилишга ботинолмай қолдик. Ҳукумат буйруғи бўлгач, биз буни бажаришдан бошқа эркимиз йўқдир. Сизлар тинч бўлсанглар ҳеч иш йўқ, биз ҳам тинч бўламиз”.\nОддий инсонларнинг мушкул дамларда “тақдирга тан бериш”и, ҳар қанча лойқа ва ифлослигидан қатъий назар, оқимга қўшилиши — ҳақиқат. Аммо Аллоҳ назар солган улуғ зотлар бундан мустасно. Алихонтўра Соғуний бир инсоннинг боши учун беҳад кўп бўлган хавф-хатарлардан устун келиб, миллат равнақи ва маънавиятимиз учун беҳад кўп бўлган хавф-хатарлардан устун келиб, миллат равнақи ва маънавиятимиз учун шунчалик улуғвор, улкан ишларни амалга оширмишдир. Бунинг учун кучли ирода, сабот, эътиқод ҳамда чуқур билимларга эга бўлиш керак. Эрон файласуфи Меҳрдод Меҳрин шундай ёзган: “Ҳаёт йўли тор ва қоронғу сўқмоқдан иборат. Кимки, ақл машъалини юксак тутиб олға юрса, тириклик мусибатларидан омон қолажак. Ожизлар мусибат баробарида нобуд ўлар, кучлилар янада кучга тўлурлар. Илло, оташ пахтани кулга, темирни пўлатга эврилтирур”.\nОддий инсон учун эрксизлик “тақдир ёзиғи” саналса, илмли зотлар учун чандон кучлик азобдир. Соғуний ҳазратлари, душман таъқиби остида йўли Ватандан айро тушар экан, чексиз изтиробларини шундай тасвирлайди: “Раҳимсиз, кучлик душманлар чангалига тушишдан қўрқиб, улуғ тоғларга сиғинган йиғинди бир тўда мазлум ожизлар қаторида ўзимнинг кетаётганимни кўриб, қаттиқ таъсирланмиш эдим. Бир даврларда бутун дунёни найзаси учида ўйнатган турк ўғлонлари, бугунки кунда бургутдан қочган тулкига ўхшаб қолдилар. Қолар жойини, кирар тешигини тополмайдилар. Бурун нега ундай эканмиз? Энди нега бундай бўлдик? Мана бунинг сабабларини текшириб, аниқлаб билганимиздан кейин, унинг чорасига киришмоғимиз керак”. Ва бунинг чораси сифатида шундай мулоҳазаларни келтиради: “Ватанимизни, динимизни душманлардан сақлаш Қуръон ҳукмича, ҳамма мусулмонларга фарздир. Чунки, Худо Қуръонда: “Душманларга қарши имконият борича қурол тайёр қилинглар”, — дейди”. Бобокалоннинг бу сўзлари бугунги кунимизда ҳам ўз аҳамиятини йўқотмагандир.\n3. Холис ниятли илм соҳибининг ҳамма жойда ва ҳар қандай шароитда ҳам эл-юрт ҳурмати, ардоғига сазовор бўлиши:\nҚувғин ва мусофирликда, деярли ҳеч қандай маблағсиз юрган Алихонтўра Соғуний қаерга бормасин, одамлар у зотнинг зиёратига ошиққан, суҳбатларидан баҳраманд бўлишган. “Бошимда эски қулоқчин, уст-бошим хароб, оёғимда ишламчи этиги, — деб ҳикоя қилади муаллиф, — менинг келганим буларга байрам кунларидек кўриниб, туққан-билганлар узоқ-яқиндан ҳафта-ўн кунлаб узилмай келгали туришди”. Узоқ юртдаги бу одамлар табиб Соғуний қўлидан бир вақтлар шифо топган, унинг дил шифоси бўлган диний суҳбатларини истаб келишган. Шундай хадис бор: “Кимники Тангри дўст тутиб қолса, одамларнинг унга ҳожати тушадиган қилиб қўяди”. Инсон учун бундан зиёд мартаба борми дунёда!\nСоғуний… ким у?\nЯратганга беадад шукурлар бўлсинким, истиқлолга эришган озод Ватанда осойишта яшамоқдамиз. Бу кунларни умр бўйи орзу қилган ва ўз даврида буюк Истиқлолимизни башорат қилган аллома Соғуний бобонинг бугун руҳлари шод бўлса ажаб эмас. Шундай доруломон замонлар келиши учун, миллат ва дин равнақи учун улкан хизматлар қилган Алихонтўра Соғуний ҳазратларини танимаслигимиз — ўз-ўзимизни танимаслик билан тенг.\n— Китоб мутоаласидан сўнг кўнгиллар тоғдек ўсди. Мана бизнинг аъмолимиз, нақадар улуғлигимизнинг исботи! Маънавиятимизнинг ўқ илдизларидан бири — Алихонтўра Соғуний ҳазратлари! Бир рассомга ул зотнинг суратларини чиздириб, хонамга осиб қўйдим. Энг катта ҳайратлар ана шундан сўнг бошланди. Хонага кирган аксарият одамлар бу нуроний зотнинг кимлиги билан қизиқа бошладилар. Уларга Алихонтўра Соҳуний ҳазратлари ҳақида баҳоли қудрат маълумотлар бердим. Афсуски, кўринишидан бинойидек баъзи “зиёли” инсонларнинг: “Алихонтўра?! Ким бўлганлар?” деган саволлари кўп бўлди. Афсус… Аммо катта бир илмий жамоа раҳбарининг: “Бу бобонгизнинг суратими?” деган сўрови айниқса, латифасифат ҳангомага айланди. Аввалига раҳбар ҳазиллашяпти, деб ўйладим. Қарасам, савол жиддий, мендан жавоб кутиб турибди. “Бу киши Алихонтўра Соғуний бўладилар”. Шу жавобимдан кейин унинг: “Э, бу нуроний зот Алихонтўра ҳазратлари бўладиларми биламан, кўп эшитганман”, деган жавобни кутгандим. Қайда дейсиз! “Алихонтўра… бобонгизнинг исмларими?” дедилар яна. Охири “ҳа”, дедим-у, бу жавобим ўзимга ҳам ёқиб кетди. Алихонтўра Соғуний ҳазратларига ворис бўлиш — шараф-ку!\nШуни эслатиб ўтиш керакки, Ўзбекистон мустақилликка эришгач, Алихонтўра Соғунийнинг хотирасини абадийлаштириш мақсадида Тошкентнинг Яккасарой туманидаги ўрта мактабга, Чилонзор туманидаги маҳаллага, Шайхонтоҳур туманидаги кўчага унинг номи берилди. Аллома Алихонтўра Соғуний ҳазратлари Тошкентдаги Шайх Зайниддин бобо қабристонида мангу сокин топган.\n1960-1980 йиллар собиқ Қизил салтанатнинг энг куч-қудратга тўлган даври бўлган эди. Назаримизда, мустамлакачиларнинг нияти амалга ошиб, қурама “совет халқи” тарбия топган-у, ҳамма бир тан бу тузумни мадҳ этгандек эди. Ўша даврларда юртимизда бу мустабид салтанатга қарши чиқиш фикри у ёқда турсин, Туркистон ва ислом дини тақдири ҳақида қайғурган зотлар яшаганлигини кўпчилик билмасди. Энди маълум бўлишича, томирларида асл туркий қони, пок эътиқодли, жанговар аждодлар қони оққан Алихонтўра Соғунийдек зот ҳам орамизда бўлган эканлар. Демак, Фитрат домланинг мана бу сўзлари учун катта асос бор: “Эй улуғ Турон, арслонлар ўлкаси! Қайғурма! Эски давлатинг, эски салтанатинг, эски йигитларинг, эски арслонларинг ҳаммаси бор, ҳеч бири йўқолмамишдур”.\n← Аввалги Аввалги Жаҳонгир Исмоилов. Иложи бўлса, китоб чиқаринг! (2006)\nКейинги → Кейинги: Тошпўлат Раҳматуллаев. Интернет масъулиятсизлик макони эмас (2006)


Энди оғир ижтимоий вазиятдаги аёлларга уй-жой сотиб олиш учун бошланғич бадал тўлаб берилмайдими? — Sof.uz\nЭнди оғир ижтимоий вазиятдаги аёлларга уй-жой сотиб олиш учун бошланғич бадал тўлаб берилмайдими?\n25.04 20:36 533 Жамият\nАввал маълум қилинганидек, бугун АОКА штабида Маҳалла ва оилани қўллаб-қувватлаш вазирлиги матбуот котиби Саодат Боймирзаева иштирокида брифинг бўлиб ўтди.\nСавол: Хотин-қизлар қўмитаси томонидан оғир ижтимоий вазиятдаги аёлларга тегишли ҳокимликлар тавсияси асосида уй-жой сотиб олиш учун бошланғич бадаллар тўлаб берилар эди. Энди бу тоифадаги ёрдамлар тўхтатилдими? Умуман, энди аёллар билан шуғулланадиган орган йўқми?\nЖавоб: Хотин-қизлар қўмитаси тугатилган бўлса-да, Оилани ва хотин қизларни қўллаб-қувватлаш жамоат фонди мавжуд. Фонд Маҳалла ва оилани қўллаб-қувватлаш вазирлиги ҳузурида ўз фаолиятини давом эттирмоқда.\nМуҳтож аёлларнинг уй жойининг бошланғич бадалини ўрнатилган тартибда тўлаб бериш амалиёти давом этади.\nВазирлар Маҳкамасининг 2018 йил 12 апрелдаги 285-сон қарорига биноан, оғир ижтимоий вазиятга тушиб қолган хотин-қизларга ажратилаётган арзон уй-жойларга эҳтиёж юқори.\nРеспубликада уй-жой олган хотин-қизлар сони 2018 йилда 1456 та, 2019 йилда 1493 та, 2020 йилда 1586 тани ташкил этади.\n2020 йилда Республика бўйича 1586 та уй қурилиши режалаштирилган бўлса-да, лекин 10 000 дан ортиқ уй-жойга муҳтож хотин-қизлар рўйхатга олинган.\nШундай уй билан таъминланганлар иш ҳақи етарли эмаслиги сабаб кредит тўловини ўз вақтида қоплай олмай, ўта оғир шароитга тушиб қолаётган ҳолатлар ҳам учрамоқда. Ҳозирги кунда эҳтиёждан келиб чиқиб, арзон уй-жойлар сонини айнан шу тоифадаги аёллар учун кўпайтириш юзасидан таклифлар берилмоқда.\nОғир ижтимоий вазиятдаги аёлларга уй-жой олишларида кўмаклашиш бўйича айтадиган бўлсак – жорий йил бошидан 370 нафар хотин-қизларга уй-жой сотиб олишлари учун бошланғич бадаллар (8666,0 миллион сўм) тўлаб берилди.\nаёллар ижтимоий ҳимоя\nАндижонда аёллар “Uz Auto Motors”га ишга кирмоқчи бўлганларни 6 минг долларга чув туширди\n29.04 13:02 281 Жамият\nAёллар карантин пайтида онлайн тиббий маслаҳат олиши мумкин\n31.03 17:25 205\nМарҳаматда Маданият бўлими бошлиғини сўккан ҳокимнинг аёл ўринбосари узр сўраб, ўзаро келишиб олди\n13.03 18:58 545 Жамият\nПрезидент етмишга яқин аёлларни фахрий унвон, орден ва медаллар билан мукофотлади (рўйхат) \n7.03 11:11 637


Сурат Икромов 2002 йилда Ўзбекистон Мустақил инсон ҳуқуқлари ҳимоячилари ташаббус гуруҳига асос солган эди.\n3 май куни Тошкентда Мустақил инсон ҳуқуқлари ҳимоячилари Ташаббус гуруҳи раҳбари Сурат Икромов 76 ёшида оламдан ўтди.\nҲуқуқ фаолининг яқинларига кўра, унинг ўлимига сурункали ўпка яллиғланиши, қандли диабет ва простата саратони сабаб бўлган.\nАсли касби муҳандис бўлган Сурат Икромов инсон ҳуқуқлари билан 2000-йиллар бошидан шуғулланишни бошлаган. Тошкентдаги хусусий полиграфия бизнеси давлат корхонаси томонидан олиб қўйилган Икромов узоқ вақт суд идораларига мурожаат қилиб келган. Адолат тополмаган тадбиркор аввалига маҳаллий ҳуқуқ фаолларига мурожаат қилади, кейинроқ улардан бирига айланади.\n2002 йилда Ўзбекистон Мустақил инсон ҳуқуқлари ҳимоячилари ташаббус гуруҳига асос солган Сурат Икромов Ислом Каримов бошқаруви даврида инсон ҳуқуқлари бузилишини ҳужжатлаштирган кам сонли фаоллардан бўлди. Хусусан, диний-сиёсий айблар билан қамалганлар билан боғлиқ тергов ва маҳкама жараёнларига доир Сурат Икромов тақдим этган маълумотлар халқаро инсон ҳуқуқлари ташкилотлари, БМТ ҳамда АҚШ давлат департаментининг йиллик ҳисоботларидан ўрин олган.\n2003 йилда Сурат Икромов Тошкентда номаълум шахслар томонидан ўғирлаб кетилиб, қаттиқ дўппосланади. Ҳушидан кетган ва бошига елим қоп кийдирилган ҳолда Тошкент четига ташлаб кетилган Икромовга ҳужумниЎзбекистон Ички ишлар вазирлиги текширган, аммо ҳужумчилар топилмаган.\nСурат Икромов 2005 йил майидаги Андижон қирғини ортидан мамлакатда қолиб фаолиятини давом эттирган кам сонли ҳуқуқ фаоли бўлди. У Андижонда намойишчиларнинг ҳукумат кучлари томонидан ўққа тутилишини Каримов режими содир этган "энг жирканч жиноятлардан бири" деб атаган ва айбдорларни жазолашга чақирган.\nЯқинларига кўра, ҳуқуқ фаолининг жанозаси 3 май куни соат 14.00 да Тошкентнинг Қорасарой маҳалласидаги хонадонида ўқилади ва Минор қабристонида тупроққа берилади.


Foreign Policy: Путин Асад ва санкциялардан хавотирда эмас\n17:47 / 15.10.2015\nБрукинг институтининг Россия бўйича эксперти Клиффорд Гэддининг таъкидлашича, Суриядаги ҳарбий компания иқтисодиётнинг заифлашувига шошқалоқ реакция эмас. Ҳаттоки президент Башар Асад режимини қутқариш ҳам асосий мақсад эмас. Путин ўйлаган асосий мақсад Россиянинг жаҳон майдонидаги нуфузини тиклашдир.\n“Россия АҚШ билан муносабатларни бузишни ният қилмаяпти. У шунчаки қарор қабул қилиш жараёнида қатнашмоқчи. Россиянинг дадил қадами шундан далолат берадики, у АҚШни музокаралар столига чақирмоқда”, - деди Гэдди.